text:
Page 7 of 21
INKINGI YA KANE: KWEMERA INTUMWA Z’IMANA
Intumwa z'Imana n'abahanuzi
Intumwa z'Imana bisobanuye abantu Imana yatoranyije mu bandi ibahishurira ubutumwa ibaha amategeko agamije kuyobora abantu no gutunganya ubuzima bwabo bwo ku isi ndetse no ku munsi w'imperuka.
Kwemera intumwa n'abahanuzi b'Imana ni imwe mu nkingi zo kwemera, ntawakwitwa umwemeramana atemera intumwa n'abanahuzi bose ntawe avanguye, kuko guhakana umwe muri bo uba uhakanye bose unahakanye uwabatumye ariwe ALLAH nk'uko Imana yavuze iti:
إنَّ الَّذِيْنَ يَكْفُرُوْنَ بِاللهِ وَرُسُلِهِ وَيُرِيْدُوْنَ أنْ يُفَرِّقُواْ بَيْنَ اللهِ وَرُسُوْلِهِ وَيَقُوْلُوْنَ نُؤْمِنُ بِبَعْضٍ وَنَكْفُرُ بِبَعْضٍ وَيُرِيْدُوْنَ أنْ يَتَّخِذُواْ بَيْنَ ذَلِكَ سَبِيْلاً. أُوْلَئِكَ هُمُ الْكَافِرُوْنَ حَقّاً وأعْتَدْنَا لِلْكَافِرِيْنَ عَذَابًا مُّهِيْناً. وَالَّذِيْنَ ءَامَنُواْ بِاللهِ وَرُسُلِهِ وَلَمْ يُفَرِّقُواْ بَيْن أحَدٍ مِّنْهُمْ أُوْلَئِكَ سَوْفَ يُؤْتِيْهِمْ أُجُرَهُمْ وَكَانَ الله ُ غَفُوْرًا رَّحِيْمًا. النساء 150-152
“Muby'ukuri babandi bahakana Imana n'intumwa zayo kandi bagashaka gutandukanya hagati y'Imana n'Intumwa zayo bavuga bati:”turemera zimwe izindi tuzihakane”, ibyo bagashaka kubigira inzira yabo, abo nibo bahakanye by'ukuri kandi abahakanyi twabateganyirije igihano kizabasuzuguza, naho babandi bemeye Imana n'intumwa zayo kandi ntibatandukanye hagati y'imwe murizo, abo nibo Imana izaha ibihembo byabo, kandi Imana ni Nyir'Imbabazi Nyir'Impuhwe”. Qur'an 4:150-152
Iyi mirongo ya Qur'an ivuzwe haruguru, iragaragaza ko guhakana intumwa z'Imana n'ubwo yaba imwe ari uguhakana Imana, kandi kuzemera utavanguye ni itegeko ry'Imana, ndetse ni mubiranga umwemeramana.
Ese umuntu aba intumwa cyangwa umuhanuzi ate?
Kuba intumwa cyangwa umuhanuzi w'Imana si umuntu ubyihitiramo uko ashatse cyangwa ngo yiyite gusa intumwa cyangwa umuhanuzi, ahubwo kuba intumwa cyangwa umuhanuzi, ni Imana yabigenaga igatoranya uwo ishaka mubagaragu bayo kandi we atabigizemo uruhare mukubishaka no kubiharanira kuko Imana yarabanzaga ikamutegura kugirango azabashe gusohoza ubwo butumwa ikanamurinda ibishuko bya SHITANI kugirango atazamugusha nk'uko Imana yagize iti:
الله ُ يَصْطَفِى مِنَ الْمَلَئِكَةِ رُسُلاً وَمِنَ النَّاسِ... الحج 75
“Imana itoranya mubamalaika nomubantu intumwa” Qur'an 22:75
Nanone Imana iragira iti ubwo yabwiraga intumwa yayo Mussa:
قَالَ يَآمُوْسَى إنِّى اصْطَفَيْتُكَ عَلَى النَّاسِ بِرِسَالاَتِى وَبِكَلاَمِىْ... الأعراف 144
“Yewe Musa (Mose) muby'ukuri njyewe (Imana) nagutoranyije mubantu nguha ubutumwa bwanjye ndanakuvugisha”. Qur'an 7:144
Iyi mirongo ya Qur'an iragaragaza ko kuba intumwa y'Imana atari umuntu ubyihitiramo ahubwo ko ari Imana imutoranya kubushake bwayo ntanuruhare we abifitemo. Niyo mpamvu abiyita intumwa n'abahanuzi muri ibi bihe turimo abo bose ni abahanuzi b'ibinyoma, ubutumwa bwabo nubwo bihimbiye kandi ntabwo babuhishuriwe n'Imana, ahubwo ibyo nibyo byahanuwe n'intumwa y'Imana Muhammadi (Imana imuhe amahoro n’imigisha) ko mubihe byanyuma hazaza abiyita abahanuzi n'intumwa z'Imana babeshya ko bahishuriwe n'Imana. Intumwa Muhammad (Imana imuhe amahoro n’imigisha) yabivuze iti:
“Kandi muby'ukuri mubihe byanyuma hazabaho abantu mirongo itatu babeshya, buri wese avugako ari umuhanuzi kandi njyewe Muhammad ndi umuhererezi w'abahanuzi ntawundi muhanuzi uzaza nyuma yanjye”. Swahih Mus-lim, AL-AQEEDAT-AT-TAHAWIYA page 168
Iyi mvugo y'intumwa y'Imana iragaragaza ko Muhammadi (Imana imuhe amahoro n’imigisha) ariyo ntumwa n'umuhanuzi wanyuma wasozereje abandi, ntayindi ntumwa cyangwa umuhanuzi w'ukuri uzaza nyuma ye. Bityo, uwo ariwe wese uzaza nyuma ya Muhammadi yiyita umuhanuzi cyangwa Intumwa y'Imana azaba ari umubeshyi, dutegetswe kumunyomoza no guhakana ibinyoma bye.
Kandi tukamuburira ibihano by'Imana bikomeye niba akomeje kuyibeshyera avuga ko yamuhishuriye ubutumwa nk'uko bigaragara muri Qur'an aho Imana ivuga iti:
وَمَنْ أظْلَمُ مِمَّنِ افْتَرَى عَلَى اللهِ كَذِبًا أوْ قَالَ أُوْحِىَ إلَىَّ وَلَمْ يُوْحَ إلَيْهِ شَىْءُُ ُ... الأنعام 93
“Ese ninde wahuguje kurusha wawundi uhimbira Imana ikinyoma cyangwa akavuga ati:”Nahishuriwe ubutumwa” kandi ntacyo yahishuriwe?”. Qur'an 6:93
Uyu murongo wa Qur'an uragaragaza ko umuntu ubeshya ko Imana yamuhishuriye ubutumwa akigira umuhanuzi ko ari umunyamahugu ukomeye ndetse ntawe umurusha guhuguza.
IBYARANGAGA INTUMWA N'ABAHANUZI
Intumwa n'abahanuzi b'Imana ni abantu b'abanyacyubahiro batoranyijwe n'Imana kugirango bageze ubutumwa bwayo kubantu, niyo mpamvu babaga ari inyangamugayo n'urugero rwiza ku bantu mugutinya Imana no kuyigandukira ndetse no mu myifatire yabo ya buri gihe kugirango abantu babigireho.
Mubyiza byinshi byarangaga intumwa n’abahanuzi, harimo kuvugisha ukuri no kwihangana kuko kuvugisha ukuri byatumaga abantu babagirira icyizere bakemera ibyo babagezaho.
Imana iragira iti:
وَاذْكُرْ فِى الْكِتَابِ إبْرَاهِيْمَ إنَّهُ كَانَ صِدِّيْقًا نَّبِيًّا. مريم 41
“(Yewe Muhamadi), ibuka amateka ya Ibrahim mu gitabo (Qor’ani) kuko muby'ukuri yari umunyakuri n'umuhanuzi”. Qur'an 19:41
Nanone Imana iragira iti:
وَاذْكُرْ فِى الْكِتَابِ إسْمَاعِيْلَ إنَّهُ كَانَ صَادِقَ الْوَعْدِ وَكَانَ نَّبِيًّا. مريم 54
“(Yewe Muhamadi), ibukaibuka amateka ya Ismael mugitabo (Qur'an) muby'ukuri yari umunyakuri wuzuza amasezerano kandi yari umuhanuzi”. Qur'an 19:54
Nanone Imana iragira iti:
وَاذْكُرْ فِى الْكِتَابِ إدْرِيْسَ إنَّهُ كَانَ صِدِّيْقًا نَّبِيًّا. مريم 56
“(Yewe Muhamadi), ibukaibuka amateka ya Idris mugitabo (Qur'an) muby'ukuri n’umuhanuzi w’umunyakuri”. Qur'an 19:56
Iyi mirongo ya Qur'an, ni urugero rugaragaza ukuri kw'Intumwa n'abahanuzi n'imico myiza yabarangaga.
Naho kwihangana, nabyo byari ikintu gikomeye cyarangaga intumwa n'abahanuzi b'Imana kuko byabashobozaga kwihanganira ingorane n'ibibazo bahuye nabyo mumiryango yabo; igihe bayigezagaho ubutumwa, baratutswe, batewe amabuye, barishwe, n'ibindi bibi bakorewe ariko ntabwo byabaciye intege, ahubwo bihanganiye abantu babo bakomeza kubagezaho ubutumwa nk'uko Imana yabwiye Muhammadi (Imana imuhe amahoro n’imigisha) iti:
فَاصْبِرْ كَمَا صَبَرَ أُوْلُواْ الْعَزْمِ مِنَ الرُّسُلُ... الأحقاف 35
“Ihangane nk'uko intumwa zakubanjirirje zihanganye” Qur'an 46:35
Muri uyu murongo, Imana irategeka intumwa yayo Muhammadi kwihanganira ingorane izahura nazo nk'uko nabayibanjirije bazihanganiye.
KU KI IMANA YOHEREJE INTUMWA N'ABAHANUZI?
Imana yohereje intumwa n'abahanuzi kugirango bereke abantu Imana ikwiye gusengwa ni iyihe, banabasobanurire inzira y'ukuri izabageza ku Mana, kugirango ku munsi w'imperuka abantu batazitwaza impamvu y'uko batamenye Imana. Ibi kandi biragaragaza ubutabera bw'Imana kuko itari kubahana itabanje kuboherereza intumwa n'abahanuzi babigisha icyo Imana ibasaba. Imana iragira iti:
... وَمَا كُنَّا مُعَذِّبِيْنَ حَتىَّ نَبْعَثَ رَسُوْلاً. الإسراء 15
“Ntabwo twari guhana abantu tutabanje kuboherereza intumwa” Qur'an 17:15
Nanone iragira iti:
رُّسُلاً مُّبَشِّرِيْنَ وَمُنْذِرِيْنَ لِئَلاَّ يَكُوْنَ لِلنَّاسِ عَلىَ اللهِ حُجَّةُ بَعْدَ الرُّسُلِ
وَكَانَ الله ُ عَزِيْزًا حَكِيْمًا. النساء 165
“Intumwa zaje guha inkuru nziza abakora neza no kuburira abakora ibibi kugirango ku munsi w'imperuka abantu batazagira urwitwazo imbere y'Imana nyuma y'uko yaboherereje intumwa. Kandi Imana ni nyir'imbaraga nyir'ubugenge”. Qur'an 4:165
UMUBARE W'INTUMWA Z’IMANA
Umubare w'intumwa n'abahanuzi ntawe uwuzi uretse Allaahu wenyine nk’uko Qur'an ibigaragaza aho Imana yagize iti:
ولقد أرسلنا رسلا من قبلك منهم من قصصنا عليك ومنهم من لم نقصص عليك... سورة غافر 78
“Twamaze kwohereza intumwa mbere yawe (Muhammad) murizo hari izo twakumenyesheje hari n'izindi tutakumenyesheje”. Qur'an 40:78
Uyu murongo wa Qur'an uragaragaza ko hari intumwa n'abahanuzi babayeho Imana itavuze amazina muri Qur'an. Ariko abo Imana yatubwiye muri Qur'an ntagatifu bose ni makumyabiri na batanu (25) aribo:
Bose Imana ibahe amahoro n'imigisha. (Reba Qur'an 6:83-86, Qur'an 7:65, Qur'an 5: 65, Qur'an 7:73, Qur'an 3:33, Qur'an 21:85, Qur'an 48:29)
Intumwa zavuzwe amazina tuzemera n'amazina yazo nk'uko Imana yazitubwiye, naho izo tutabwiwe Imana itavuze amazina twemerako zabayeho ari intumwa z'ukuri. Kandi izo zose dutegetswe kuzikunda no kuzifuriza amahoro n’umugisha by'Imana iyo zivuzwe. Tunabujijwe kandi kuvuga nabi no gusebya umwe mu ntumwa z' Imana n'abahanuzi bayo kuko gutuka intumwa cyangwa umuhanuzi ni icyaha gikomeye muri ISLAM ndetse ni no guhakana Imana yazitoranyije ikaziha ubutumwa bwayo.


c: text/html

text:
Wari uzi ko kudamarara bizana akaga?
Luka 16: 19-30 Tuhasanga inkuru y’ Umutunzi n’umukene. Umurongo wa 19 uravuga uti" hariho umutunzi wambaraga imyenda y’imuhengeri niy’ibitare byiza, iminsi yose agahora adamaraye". Bigaragara ko uyu mutunzi nta gihe cyo gushaka Imana yagiraga, nta gihe cyo gusenga yagiraga, nta gihe cyo gusoma ijambo ry’ Imana yagiraga habe no kwita ku bakene. Twakwibaza ko icyo yatekerezaga, yarotaga, yahaga umwanya, yitagaho cyangwa yahaga agaciro, ari affaires cyangwa imishinga ye, gushaka amafaranga, gushaka ibyubahiro, kumenyekana, ...... Nyamutunzi yabayeho ubuzima butanezeza Imana ahubwo bumunezeza we ubwe.
Muri make niko bimeze muri ibi bihe by’imperuka abantu barahuze bahugiye mu byabo bibahangayikishije nibyo baha agaciro n’umwanya munini aho kwibikira ubutunzi aho inyenzi zitagera. Ijambo ry’Imana riratubwira ngo dushake ubwami bw’Imana no gukiranuka ibindi tuzabyongererwa.
Hari abajya bavuga ngo abakristo b’iki gihe n’imbura mukoro. Hoya reka babivuge ariko babivuge nawe hari ibanga uryamyeho, hari ibanga ugendana, hari icyo Imana yakuvuzeho kizabatungura. Uzi kugirango witwe umukristo kw’izina gusa, ariko ubuzima bwawe butagira amasengesho, nta mavuta ufite mu matabaza yawe? Ni akaga bene data!
Ijambo ry’Imana riratubwira ngo abayishakana umwete bazayibona. Niba urimo kuyishakana umwete, yihange ku maso wikwita kubyo abandi bavuga, wikwita ku mazina bakwita kuko Imana niyo ifite ijambo rya nyuma ku buzima bwawe. Kandi ntizagukosa isoni na rimwe. Matayo 5 haravuga ngo Hahirwa abakene mu mitima kuko aribo bazabona Imana, Hahirwa abashavura kuko aribo bazahozwa, Hahirwa abafite inzara n’inyota byo gukiranuka kuko bazahazwa, Hahirwa abarenganyirijwe gukiranuka, kuko ubwami bwo mu ijuru ari ubwabo.
Umukene Razaro ntiyigeze adamarara mu bukene bwe, ahubwo yarasengaga, agakiranuka, akubaha Imana, yarya ubuvungukira agashima mu izina rya Yesu. Razaro yarapfuye ajya mu gituza cya Aburahamu. Umutunzi arapfa ajya ikuzimu.
Yesu adufashe hari abantu baziko bageze iyo bajya, iy’isi ari iyabo bakibagirwa ko turi abashyitsi n’abimukira. Umukozi w’Imana Rick Warren yaravuze ati Ubuzima kw’isi ni nk’agatonyanga mu nyanja ugereranyije n’ubuzima bw’Iteka.
Nuko nyamutunzi arapfa ubutunzi bwe ntibwamukurikira, akurwa mu nzu ye y’igitangaza, mu modoka ye nziza, amafaranga yari muri bank arasigara. Nyamara disi kwa Data hariyo amazu meza ategereje abubaha Imana ngo bazayabemo batanaruha imirimo n’imihate yo muri iy’i si . Nta minaniro nta shuguri. Mbega ubutunzi buhari we! Ibaze abami bo muri iy’isi ukuntu za Palais babamo zirimo ibintu by’ibiciro wibaze wowe ko uzaba uri aho Umwami utegeka abami bose azaba yaraguteguriye? Icyampa njye nawe tukazabayo.
Ageze ikuzimu atangira kwicuza. Atangira kuvuga ati iyo nza kumenya, iyo nzakumenya mba narashatse Imana, nkayikorera ngifite umwuka w’abazima nka naburira abandi. Nyamutunnzi ntiyigeze akundisha Uwiteka Umutima we wose. Matayo 22:37 Haravuga ngo Ukundishe Uwiteka umutima wawe wose n’ubugingo bwawe bwose n’ubwenge bwawe bwose, itegeko rya kabiri ukunde mugenzi wawe nkawe ubwawe. Ayo mategeko yombi ntayo yigeze akurikiza. Ese wowe waba uyakurikiza? Ibaze wisubize bigutere no gufata ingamba nshya. Bene data umuntu ababarirwa akiri mw’isi kuko iyo umwuka wamuvuyemo biba byarangiye (trop tard).
Yesu yaravuze ati ese uwaguha ubutunzi bwose bwo mw’isi ukabura ubugingo byakumarira iki? Ubundi Satani yabwiye Yesu ati nupfukamira, ukandamya ndaguha ubutunzi bwose bw’isi. Yesu aramubwira ati " genda Satani, kuko handitswe ngo ’uramye Uwiteka Imana yawe, abe ari yo ukorera yonyine.’" Amen
Turi mu bihe byanyuma mureke tuve mu kudamarara no mu kurangara dukorere Imana. Umuririmbyi wa 21 mu Gakiza aravuga ngo kandi abantu benshi cyane ntibazi inzira y’ijuru babohewe mu maboko ya wa mugome Satani, muze twese tubashake, tubasangish’ Umukiza. Ntiducogore gusenga kugeza ubwo Yesu azaza.
Nyamutunzi yifuje kujya kuburira bene se uko ikuzimu hameze uko hababaza uko ari habi, ariko ntiyashobora kugira ayo mahirwe. Ntituzi iminsi dufite muri ino si hari ubugingo bukeneye gukira binyuze muri njye nawe hato tutazabazwa ubugingo bwabo. Duhaguruke nubwo twaba nka Mose tutazi kuvuga Umwuka w’Imana azabana natwe. Genda uko imbaraga zawe zingana.
Yesaya 61:1-2 Hravungo " Umwuka w’Umwami Imana ari kuri jye , kuko Uwiteka yansize amavuta ngo mbwirize abagwaneza ubutumwa bwiza, yantumye kuvura abafite imvune mu mitima no kumenyesha imbohe ko zibohowe. Kandi yantumye no kumenyesha abantu umwaka w’imbabazi z’Uwiteka, n’umunsi Imana yacu izahoreramo inzigo, no guhoza abarira". Ni ahanjye nawe ibyo Yesu yagombaga gukora yarabikoze, hasigaye kuza gutwara umugeni we, umugeni nawe akerekana imirimo ye.
Imana iri kumwe natwe.
Edith Umugiraneza

robotstxt: allowed

filter: keep


text:
Byavugiwe mu muhango wo kurahiza abahesha b’inkiko batari ab’umwuga 65, umwe w’umwuga na ba noteri 13, wabaye kuri uyu wa 21 Kamena 2016, uyoborwa na Minisitiri w’Ubutabera akaba n’Intumwa Nkuru ya Leta, Johnson Busingye, ari na we wakiriye izi ndahiro.
Minisitiri Busingye yasabye abahesha b’inkiko bari bamaze kurahirira kuzuza inshingano zabo, guha umwanya irangizwa ry’imanza kuko ngo ari bwo butabera bwuzuye nyuma y’imanza.
Yagize ati “Nagira ngo mbabwire ko nta kazi karemera gusumbya kujya guhesha umuntu ubutabera yaharaniye akabubona binyuze mu mategeko, niba mugomba guhitamo mu bikorwa bibiri muzabanze gukora icyo kurangiza urubanza”.
Yagarutse kandi ku bahesha b’inkiko bamwe bagifite umuco mubi wo gusiragiza abaturage babagana babasaba kubarangiriza imanza.
Ati “MINIJUST yagiye igezwaho ibibazo bigaragaza ko hari abahesha b’inkiko bagisiragiza abaturage banga kubarangiriza imanza, yajya ku kagari bakamwohereza ku murenge, yajya ku murenge bakamwohereza ku karere na bo bakamwohereza ahandi, ibi bigomba gucika”.
Yakomeje avuga ko abahesha b’inkiko bagomba kwirinda amarangamutima mu kazi, kuvangura, ruswa, ikimenyane n’icyenewabo kuko ngo ari byo akenshi bituma akazi kagenda nabi, ntibuzuze inshingano zabo.
Umwe mu barahiye, Zirimwabagabo Alphonse, Umunyamabanga Nshingwabikorwa w’Akagari ka Ruhina mu Murenge wa Kiyumba muri Muhanga, avuga ko kwiha gahunda ari byo bizatuma bakora neza imirimo yabo.
Ati “Umunyamabanga nshingwabikorwa w’akagari aba afite indi mirimo, ariko igikuru n’ukwiha gahunda ihamye, ukagira umunsi wo kwakira imanza n’uwo kuzirangiza.”
Akomeza avuga ko mu byo agiye kwihatira ari ukumenya imanza zose zo mu kagari ke zikeneye irangiza rubanza, azishyire kuri gahunda yo kuzirangiza mu rwego rwo kubahiriza itegeko.
MINIJUSTE ivuga ko kugeza ubu mu Rwanda hari abahesha b’inkiko b’umwuga 302, abahesha b’inkiko batari ab’umwuga 2630, hakiyongeraho umwe umwe mu bigo nk’Ikigega cy’Ingoboka, Urwego rw’Umuvunyi no muri MINIJUST ubwayo.


text:
ISOMO RYA MBERE: Ezk 34,11-12.15.-17// Zab : 23 (22), 1-2a, 2b-3, 4,5,6
ISOMO RYA KABIRI: 1 Kor 15,20-26.28
IVANJILI: Mt 25,31-46
Bavandimwe, kuri iki cyumweru cya mirongo itatu na bine mu by’umweru bisanzwe by’umwaka turizihiza umunsi mukuru wa KRISTU UMWAMI. Umunsi mukuru wa KRISTU UMWAMI washyizweho na Nyirubutungane Papa Piyo wa XI mu mwaka w’i 1925, mu gihe ibihugu bimwe na bimwe byashakaga guhindanya isura y’ubukristu no kubusibanganya. Mu kurwanya uwo mugambi w’umwijima wari umaze igihe kirekire, byari bikwiye ko Kiliziya ihamya ko Ubwami bwa Kristu bubusanye n’ubwami bwa Shitani, ubwami bw’umwijima. Ubwami bwa Kristu busaba ko abantu bagira inyota y’ubutungane, ko bibohora ku bibazirika ku bukungu bw’isi. Na n’ubu rero ibyo ntibyahindutse. Ivanjili irasaba ko abantu bashakashaka amahoro nyayo kuko Kristu ari Umwami w’amahoro (reba Izayi 9,5).
Bavandimwe, kuri uyu munsi wa KRISTU UMWAMI, turongera kuzirikana ku mahirwe twagize yo gucungurwa n’Umwami w’ibiremwa byose. turibuka uko uwo mwami yatugobotoye ku ngoyi y’ubucakara agira ngo tumugaragire, twishimane nawe mu ngoma ye itagira iherezo.
Yezu Kristu Umwami w’ibiremwa byose amaze kutubohora yadusubije bwa burenganzira bwo kuza kuvoma ku mariba ye amazi atanga ubugingo, amazi amara inyota. tukavoma ayo mazi ku buntu, nta feza nta n’ubwishyu (reba Izayi 55,1), bityo tugakunda tukamugaragira twizihiwe, twishimye.
Kuri uyu munsi kandi turibuka ihirwe twagize, ihirwe ryo guhabwa amategeko n’uwo Mwami wacu twishimiye, maze tugasabagizwa n’ibyishimo tugira tuti Nyagasani tegeka ubuzima bwacu, turakwihaye, turi ingabo zawe, uratumenye, uraturwaneho, utubesheho.
Bavandimwe kuva kera abantu bifuza kuba bafite umunyamaboko birukira ngo abarwaneho. Ibyo biri muri kamere zabo. Iyo nyota ni iya cyera cyane, abantu bose barayivukana. Iyo umuntu yirengagije ko afite iyo nyota aba yihemukiye, aba yiyanze. Muri iki gihe turimo rero, dufite amahirwe akomeye cyane, aruta ayandi yose yashobora kubaho. Ayo mahirwe ni ayo kubona uwo dusenga, imitima yacu ikumva inyuzwe. Uwo mwami ni Yezu Kristu, Umwami w’ibiremwa byose.
Ku bemera kandi bagakurikira Kristu, byabaye akarusho: iyo nyota yo gushakashaka uwo tuyoboka ngo aturwaneho, aturamire, yabonewe igisubizo : Imana Data yohereje umwana wayo, Yezu Kristu umwami wacu. Kumuyoboka niko kumenya ubwenge. Ku bataramwemera ni igihombo gikomeye, kirenze imivugire.
Nk’uko isomo rya kabiri dusanga mu Ibaruwa ya mbere Pawulo Intumwa yandikiye Abanyakorinti ribitubwira, « Uwibanze » mu buzima bw’abantu ni Kristu. Ubuzima butarimo Yezu Kristu bugenda busenyuka buhoro buhoro kugeza burundutse. Umuntu wese wanze Kristu, aba yiyanze atabizi. Bikaba byagereranywa no gutema ishami wicayeho ari ryo rikuramiye, cyangwa gusenya ikiraro ugomba kwambukiraho.
Kutamenya guhitamo Uwibanze rero cyangwa kumwirengagiza, cyangwa se kumwanga, nicyo gihombo kiruta ibindi mu buzima. Abantu b’ubu rero bakunze kubyibeshyaho, cyangwa se bakabicurikiranya. Inyota yo gusenga ni iya kera cyane, kuva muntu akiremwa. buri wese arayivukana agashakashaka icyamumara inyota kuva mu bwana kugeza arangije ubuzima bwe hano ku isi.
Iyo nyota yo gushaka kugirira abandi akamaro nayo ni iya kera cyane, ihuye neza kandi n’inshingano Nyagasani Imana yahaye abantu yo kwita kuri bagenzi babo, bagakora ku buryo isi irushaho kuba nziza.
Izo nshingano zombi, ari iyo gusenga, ari iyo guhindura isi ngo ibe nziza yishimirwe na bose, zose nta muntu n’umwe wazitunganya adashyigikiwe n’Umwami uruta abandi bami bose, Yezu Kristu. Imana Data yaramuduhaye ngo atubere byose : atubere isoko y’ubuzima, atubere Umwami.
Mu kumuyoboka rero hari ibyo tugomba kumwemerera kugira ngo ingoma ye yogere hose. Mu kumworohera rero turasabwa gufashanya, no gushyira hamwe. Intego y’ubwami bwa Kristu ni iyo kunga abantu bose n’ibintu byose, noneho yamara kubahuriza hamwe akabunga n’Imana Data, nk’uko amasomo y’uyu munsi abitwereka. we ubwe atanga ubuzima bwe, ku bushake bwe.
Abashakanye barasabwa gushyira hamwe kugira ngo Roho Mutagatifu ahere kuri ubwo bufatanye abahe kumenya ubwenge maze bakore igikwiye. Urubyiruko rurasabwa korohera Yezu Kristu Umwami w’ukuri, bakumva Inama bagirwa n’Ivanjili y’agakiza Yezu Kristu yatuzaniye. Bityo rero, Roho Mutagatifu azabona aho ahera maze abagire inama y’icyabateza imbere, kuri roho no ku mubiri, bagire ubuzima bufite ikizere.
Mu kwiyegurira uwo Mwami, ababyiyemeza bose barashishikarizwa kumenya Uwibanze. Nta cyabuza abantu kugira inyota, ariko Ushobora gutanga amazi y’ubugingo ni Umwe, Yezu Kristu Umwami w’ibiremwa byose.
Nyirubutungane Papa Yohani Pawulo wa Kabiri akimara gutorerwa kuba Umushumba wa Kiliziya Gatolika, mu Ijambo rya mbere yagejeje ku bakristu, ku itariki ya 22 ukwakira 1978 yaravuze ati : « ntimugire ubwoba ». Nyagasani Yezu wazutse we ati : « nimugire amahoro » (Yh 20,19). Mu isomo rya mbere dusanga mu gitabo cy’umuhanuzi Ezekiyeli, Ijambo ry’Imana riradushishikariza kwibuka ko turagiwe n’umwami usumba bose kandi ko twishingiwe kibyeyi. Buri wese muri twe agenerwa ikimukwiriye.
Muri iki gihe, usanga abantu bafite ubwoba ku bintu bitandukanye, ingorane zitandukanye : ingaruka z’ubwo bwoba rero ni ukurushaho kwikunda no kwirengagiza bagenzi babo. Kandi rero kuva kera na kare nta muntu wabangamiye mugenzi we cyangwa se ikiremwa muntu, noneho ngo atere imbere. N’iyo yatera imbere by’akanya gato kubigaragarira amaso, ariko mu by’ukuri icyo yise umunezero kimuhindukiramo umuvumo, kuko uko kwirwanaho aba atakubwirijwe na Roho Mutagatifu.
Muri make, abantu bagenda barushaho guhunga umusaraba, maze uwo bahetse badashobora guhunga ukarushaho kubaremerera, kuko ntawe usiga ikimwirukamo. Uko kwikunda rero ni ubucakara.
Pawulo mutagatifu rero arerekana ahaherereye ukubohorwa nyako dutegereje. Ni mu kuyoboka Kristu tuzabonera ukubohorwa, n’amahoro. Nuko rero, umuntu wese ubangamira uburengazira bwa mugenzi we, uwo aba yimika ibizamusenya. Ntabwo aba yimika Kristu. Amateka yerekanye ko ntawe ushobora guhirwa igihe abangamira abandi.
Ivanjili yanditswe na Matayo (Mt 25,31-45) iratwereka uko umugisha w’Imana Data usesekara kuri abo bose bita kuri bagenzi babo mu bintu biciriritse : abita ku bashonje kuri roho no ku mubiri, abita ku bafite inyota, ari iyo ku mubiri ndetse n’abakeneye Ijambo ribahumuriza, cyangwa ribakomeza, ribaha amahoro. Hari abafasha abadafite aho begeka umusaya, badafite icumbi, cyangwa badafite uwabishingira, cyangwa uwo bahungiraho mu bibazo byabo. Koko rero mu mitima ya benshi hari umwijima w’ubwoba n’ibibazo. Abantu barashakashaka uko basohoka mu ngorane nyinshi barimo. Bakeneye ubabwira Inkuru Nziza y’uko Yezu Kristu ari we buhungiro n’ubwugamo.
Muri Iyi Vanjili, Yezu arakoresha amagambo yumvikana rwose. Noneho si mu migani, aravuga yeruye rwose.
Nyagasani azatandukanya abagize akamaro mu kubaka Ingoma ye, n’abayobeje abandi abashyire ukwabo kuko batatanze umusaruro bari bategerejweho. Uko intama isanzwe igaragara nk’itungo rituje, ryorohera abarikurikirana, natwe turasaba korohera Roho Mutagatifu kugira ngo aduhe kwera imbuto.
Nyagasani azatandukanya ayo matungo uko ari ubwoko bubiri ariko ahite anabuha imyanya itandukanye. Nyagasani atanga umunani uzahoraho, umunani yateguriye abantu kuva kera. Nyagasani arerekana ibikorwa bizatuma abantu baragwa ubwami bw’Ijuru. Ntabwo ari ibikorwa bihambaye. Icyo dusabwa, ni ukwiyoroshya nk’intama maze Roho w’Imana agakora umurimo we, Jambo w’Imana akagenga ubuzima bwacu.
Ibikorwa Nyagasani adushishikariza gukora, ni ibikorwa bikuza ubuvandimwe.
Aha Nyagasani arerekana ko abafite inyota, ni ukuvuga abasenga Imana bakanashishikarira icyo ari cyo cyose cyakuza ubuvandimwe mu bantu, abo bose bahawe umugisha n’Imana Data. Abashatse kunaniza Roho Mutagatifu bakanangira, nibo ubwabo bivuma, bityo bakikururira umuvumo w’iteka.
Noneho rero reka twibaze iki kibazo : « ese hari icyo nakoze ngo mfashe mugenzi wanjye igihe yari akeneye ko mufasha » ?
Nyagasani arerekana uburyo abikururira uwo muvumo w’iteka ari abatigeze barangwaho n’impuhwe muri byose. Ndetse n’ibikorwa bidasaba imbaraga nko gusura abarwanyi, nabyo usanga ntacyo bibabwiye. Nyagasani arasaba ibiri ku rugero rusanzwe rwa muntu, ibintu azi ko abantu bashobora. Muri ibyo byose, ingeso y’ubugugu niyo nyirabayazana. Ingeso yo gushaka kwikubira byose yabujije abantu ubugingo bw’iteka.
Twitegereje muri iyi Vanjili, tubona ko igihe intungane zasiganuzaga Nyagasani kuri buri ngingo, zatindaga kuri buri jambo Nyagasani yavuze. Kandi koko umuntu uzi ubwenge, wa munyabwenge Ivanjili itubwira wubatse inzu ye ku rutare (reba Mt.7, 25) arashushanya umuntu wese wubakira ubuzima bwe kuri JAMBO W’IMANA ; Kumva Ijambo ry’Imana bikajyana rero no kurishyira mu bikorwa, ibikorwa by’urukundo.
Naho ba ntampuhwe bo, nta jambo na rimwe bahaye agaciro mu yo Nyagasani yavuze.
Ibihangange byo ku isi bishaka iteka kwigaragaza mu bikorwa bidasanzwe cyangwa bitamenyerewe, akenshi birenze imitekerereze ya muntu. Nyamara muri iyi vanjili, Nyagasani Yezu aragaragaza ko ibikorwa byoroheje abantu bakorera bagenzi babo bagamije kubagirira neza nibyo bikorwa by’agatangaza Nyagasani ashima. Arerekana kandi ko aha agaciro buri gikorwa cyiza dukoreye bagezi bacu kabone n’ubwo mu maso y’abantu cyaba ari gito. Mbese, muri make, iyi Vanjili irerekana ko udashobora gukunda Imana utabona mu gihe wanze gukunda mugenzi wawe ubona iruhande rwawe.
DUSABE Nyagasani rero ngo atwoherereze Roho we maze atwigishe kubaka engoma Ya Kristu duhereye ku bikorwa by’urukundo bisanzwe, biri ku rugero dushoboye. Maze umunsi umwe ibyo bikorwa bizaduhe kugira umunani mu ngoma ya Yezu Kristu.
Umubyeyi Bikira Mariya uzi kwiyoroshya, we wahagurutse akajya gusura Elizabeti, akamugoboka igihe Elizabeti yari akuriwe, natwe adusabire kugirango tubangukirwe no kugoboka abafite intege nkeya mu buryo bunyuranye.
Diyakoni TWAGIRAYEZU Tewofili


text:
Ibidukikije mu marembera:Minisiteri y’ubuhinzi n’ubworozi iciye inzuki
Abasogokuru bacu bo bagiraga bati:Bavuga ko amata aryoha ubuki bukarusha none abavumvu barasiganwa n’ibihe bahungira iyo batazi kubera ko inzuki zabuze. Ese inzuki nazo ziragishishwa?inzuki zagiye he?nabajyaga bazibonamo nk’inyamaswa ikaze nabo barumiwe.
Minisiteri y’ubuhinzi n’ubworozi irazana imiti ikica inzuki bizabazwa nde?uwo bitabazwa ninde?uwo bireba ninde?uwo bitareba ninde?Ubukungu bw’igihugu bushingira kuri byinshi ariko ubu turareba igisimba cyitwa Uruyuki. Abashakashatsi batangiye kwerekana ko Minisiteri y’ubuhinzi n’ubworozi ibangamiye ibidukikije mu rwego rw’uko bimwe byatangiye kuburirwa irengero. Bamwe bati:Intare zaracitse bajya kuzikura imahanga none inzuki zo bazazizana ryari?inzuki bivugwako zaciwe n’ubumenyi buke bukorwa na Minisiteri y’ubuhinzi n’ubworozi kuko izana imiti yo gutera mu myaka n’inyanya ,ibirayi hamwe n’ibindi nk’ibyo bihingwa bigatuma ubukana bwa ya miti yica inzuki. Ibice by’icyaro nibyo byagaragamo inzuki none naho byabaye umugani.
Ubwo twanyarukiraga mu duce twicyahoze ari Ruhengeli na Gitarama kuko ariho habaga aborozi b’inzuki twasanze nabo barira ayo kwarika. Umugabo Sedeli Thadeo we tuganira yagize ati:Igihe cyo kumpeshyi mu bihe byo hambere umuvumvu(umworozi w’inzuki)yabaga yizeye ko azabona ubuki bwinshi kuko inzuki zabaga zabashije kujya gutara mu ndabyo zabimwe mu bihingwa byabaga bitangiye kurabya. Sederi yakomeje adutangarizako ngo hashize imyaka igera kuri itanu umuvumvu yegeka ikima ntihagire uruyuki rugeramo kuko ziba zarapfuye bitewe naho zijya gutara ibyo wakwita guhiga. Aha yakomeje adutangarizako inyamaswa igiye guhiga ikagwa mu mutego ntakundi RDB iba iyihombye,nahandi rero iyo uruyuki rugiye rukagwa mu mutego w’imiti iterwa muri ya myaka ihinze ntakundi ikima gisigara cyonyine.
Twaganiriye nabasinzwe ubuhinzi muri Minisiteri y’ubuhinzi n’ubworozi tubabaza impamvu mu buhinzi cyane mu gihingwa cy’inyanya n’ibirayi hakoreshwamo imiti yica inzuki?Aba banyabubasha tuganira banzeko amazina yabo yatangazwa,twarabibemereye nyuma bagira bati:Twebwe ntabwo twari tuzi ko iyo miti yica inzuki. Ikindi nibwo bwa mbere twabyumva. Umwe yagize ati: Waduha ingero zaho inzuki zitakirangwa?Namuhaye ingero zo mucyahoze ari Komine Rutobwe,ubu yavuyemo igice kijya mu karere ka Muhanga ikindi kijya muri Kamonyi hakaza n;icyari Komine Kayenzi nayo yari muri perefegitire ya Gitarama ubu nayo yavuyemo ibice bigabanwa utwo turere. Nyuma y’igihe twemeranijwe guhura anyemerera ko nawe yasanze inzuki ziriho zigenda zigabanuka akurikije uko byari biri mu myaka yashize.
Ibi rero biragayitse binateye agahinda kubona haza imiti itagenzuwe neza ikangiza inzuki.Abo mu kigo gishinzwe ubuziranenge bo barakemangwa kuko bigize batereriyo ntibashaka kwiteranya. Ubuse nigute uzahembwa imisoro y’abenegihugu ntubakorere ibyo bifuza?Abanganga bemezako ubuki bugira uruhare runini mu buzima kuko bubamo ibyifashishwa mu ibungabungwa ryabwo.Ubushakashatsi nibwo duhanzwe amaso kugirango imiti izanwa mu gihugu ikica inzuki irekwe maze nazo zigaruke.
Kimenyi Claude


text:
Boroheje ubuzima bagira ibyishimo
DANIEL NA MIRIAM bashyingiranywe muri Nzeri 2000, bajya gutura mu mugi wa Barcelone muri Esipanye. Daniel yaravuze ati “twabagaho mu buzima busanzwe. Amafaranga twakoreraga yatwemereraga gusohokera muri resitora zihenze, gutemberera mu mahanga no kwambara imyenda ihenze. Nanone twabwirizaga buri gihe.” Ariko ibintu byaje guhinduka.
Mu ikoraniro ryo mu mwaka wa 2006, Daniel yakozwe ku mutima na disikuru yarimo ikibazo kigira kiti ‘ese dukora uko dushoboye kose kugira ngo dufashe “abagenda basukuma bagiye kwicwa,” kugira ngo bazabone ubuzima bw’iteka’ (Imig 24:11)? Iyo disikuru yashimangiraga ko dufite inshingano yo kumenyesha abantu ubutumwa burokora ubuzima (Ibyak 20:26, 27). Daniel agira ati “icyo gihe numvaga ari jye Yehova abwira.” Nanone iyo disikuru yagaragaje ko iyo umuntu yaguye umurimo arushaho kugira ibyishimo. Daniel yari azi ko ibyo ari ukuri. Miriam yari yaratangiye umurimo w’ubupayiniya kandi yawuboneragamo ibyishimo.
Daniel agira ati “nabonye ko igihe cyari kigeze kugira ngo ngire icyo mpindura mu buzima bwanjye.” Kandi koko ni ko yabigenje. Yagabanyije igihe yamaraga mu kazi, atangira gukora umurimo w’ubupayiniya kandi atekereza ibyishimo we na Miriam bari kugira iyo baramuka bagiye kubwiriza aho ababwiriza b’Ubwami bakenewe kurusha ahandi.
BABANJE GUHURA N’INZITIZI NYUMA BUMVA INKURU NZIZA
Muri Gicurasi 2007, Daniel na Miriam baretse akazi, bimukira mu gihugu bari barigeze gusura cya Panama. Ifasi yabo yari igizwe n’izinga ry’ibirwa bya Bocas del Toro mu nyanja ya Karayibe. Ibyo birwa bituwe n’abantu bo mu bwoko bwa Ngabe. Daniel na Miriam batekerezaga ko amafaranga bari barizigamiye yari kuzatuma bahamara amezi umunani.
Bagendaga mu bwato, bagera ku kirwa bakagenda n’igare, kandi ntibazibagirwa urugendo rw’ibirometero 32 bakoze ku igare banyura mu misozi, ku zuba ry’igikatu. Daniel yarananiwe cyane ku buryo yari agiye kwitura hasi. Icyakora iyo bageraga ku ngo z’abantu bo mu bwoko bwa Ngabe babakiraga neza, cyane cyane igihe bari bamaze kumenya amagambo make yo mu rurimi rwabo. Mu gihe gito gusa, bigishaga Bibiliya abantu bagera kuri 23.
Byagenze bite se amafaranga amaze kubashirana? Daniel agira ati “twibazaga ukuntu tugiye gusubira muri Esipanye, amarira akatuzenga mu maso. Twari tubabajwe n’uko twari tugiye gusiga abo twigishaga Bibiliya.” Ariko nyuma y’ukwezi kumwe, bumvise inkuru nziza. Miriam agira ati “twari twatumiriwe kuba abapayiniya ba bwite. Twishimiye cyane kuguma mu ifasi!”
IKIBASHIMISHA KURUTA IBINDI
Mu mwaka wa 2015, ihinduka ryabaye mu muryango wacu ryatumye Daniel na Miriam basabwa gukomeza umurimo ari abapayiniya b’igihe cyose. Ubwo se bari gukora iki? Biringiye isezerano riri muri Zaburi ya 37:5, hagira hati “iragize Yehova mu nzira yawe; umwishingikirizeho na we azagira icyo akora.” Babonye akazi kabafasha gukora ubupayiniya bw’igihe cyose, none ubu bateranira mu itorero ryo mu ntara ya Veraguas, muri Panama.
Daniel agira ati “mbere y’uko tuva muri Esipanye, ntitwari tuzi ko dushobora koroshya ubuzima. Ubu twarabikoze, kandi nta kintu twabuze mu byo dukeneye.” None se ni iki kibashimisha kuruta ibindi? Bagira bati “gufasha abantu bicisha bugufi kumenya Yehova, nta cyo wabinganya!”


text:
“Mube maso kugira ngo mushishikarire gusenga”
“Mugire ubwenge kandi mube maso kugira ngo mushishikarire gusenga.”—1 PET 4:7.
1, 2. (a) Kuki ari ngombwa ko ‘tuba maso kugira ngo dushishikarire gusenga’? (b) Ni ibihe bibazo dukwiriye kwibaza ku birebana n’isengesho?
UMUNTU wahoze akora akazi ko kurara izamu yaravuze ati “iyo bwenda gucya, ni bwo kuba maso biba bigoye cyane.” Abandi bantu na bo basabwa kuba maso ijoro ryose bashobora kwemeranya na we. Ibyo dushobora kubigereranya n’igihe turimo. Tugeze ku iherezo ry’isi ya Satani. Ni nk’aho ijoro rikuze, bityo Abakristo bakaba bagomba guhatana kugira ngo bakomeze kuba maso (Rom 13:12). Gusinzira muri iki gihe byaduteza akaga rwose! Ni ngombwa ko ‘tugira ubwenge’ kandi tukumvira inama duhabwa n’Ibyanditswe, igira iti “mube maso kugira ngo mushishikarire gusenga.”—1 Pet 4:7.
2 Bitewe n’aho igihe kigeze, byaba byiza twibajije tuti “ese ndi maso mu birebana no gusenga? Ese nsenga mu buryo bwose, kandi se nsenga buri gihe? Ese mfite akamenyero ko gusenga nsabira abandi, cyangwa ahanini amasengesho yanjye yibanda ku byo nkeneye n’ibyo nifuza? Ese mbona ko gusenga ari ngombwa kugira ngo nzakizwe?”
JYA USENGA MU BURYO BWOSE
3. Dushobora gusenga mu buhe buryo bundi?
3 Mu rwandiko intumwa Pawulo yandikiye Abefeso, yavuzemo ibirebana n’‘uburyo bwose bwo gusenga’ (Efe 6:18). Mu masengesho yacu dushobora kuba dukunda kwinginga Yehova kugira ngo adufashe kubona ibyo dukeneye, kandi dutsinde ingorane duhanganye na zo. ‘Uwumva amasengesho’ yumva ibyo tumusaba kuko adukunda (Zab 65:2). Icyakora, twagombye kwihatira gusenga no mu bundi buryo. Nanone dukwiriye gusenga tumusingiza, tumushimira kandi tumwinginga.
4. Kuki twagombye gusingiza Yehova kenshi mu masengesho yacu?
4 Dufite impamvu nyinshi zagombye gutuma dusingiza Yehova mu masengesho yacu. Urugero, iyo dutekereje ku ‘mirimo ye ikomeye’ n’ukuntu ‘akomeye cyane,’ bidutera kumusingiza. (Soma muri Zaburi ya 150:1-6.) Birashishikaje kuba incuro 13 zose, imirongo itandatu igize Zaburi ya 150 idutera inkunga yo gusingiza Yehova! Undi mwanditsi wa zaburi yagaragaje ukuntu yubahaga Imana cyane, aririmba ati “nagusingije incuro ndwi ku munsi, kubera imanza zawe zikiranuka” (Zab 119:164). Birakwiriye rwose ko Yehova asingizwa. Ku bw’ibyo se, ntitwagombye kumusingiza mu masengesho yacu “incuro ndwi ku munsi,” bisobanura ko tugomba kumusingiza kenshi?
5. Ni mu buhe buryo gusenga Yehova tumushimira bitubera uburinzi?
5 Gushimira ni ubundi buryo bw’ingenzi bwo gusenga. Pawulo yabwiye Abakristo bo mu mugi w’i Filipi ati “ntihakagire ikintu icyo ari cyo cyose kibahangayikisha, ahubwo muri byose, binyuze ku masengesho no kwinginga no gushimira, mujye mureka ibyo musaba bimenywe n’Imana” (Fili 4:6). Gushimira Yehova mu isengesho tubikuye ku mutima bitubera uburinzi. Ibyo ni iby’ingenzi cyane kubera ko turi mu minsi ya nyuma, aho usanga abantu ari “indashima” (2 Tim 3:1, 2). Mu by’ukuri, iyi si yiganjemo umwuka wo kudashimira. Tutabaye maso, natwe uwo mwuka watwadukaho. Gushimira Imana mu masengesho yacu bituma twumva tunyuzwe, kandi bikaturinda ‘kwitotomba no kwinubira uko turi’ (Yuda 16). Ikindi kandi, iyo abatware b’imiryango bavuze amagambo yo gushimira mu masengesho bavuga bari kumwe n’abagore babo n’abana babo, bibashishikariza kugira umwuka wo gushimira.
6, 7. Kwinginga bisobanura iki, kandi se ni ryari twasenga Yehova tumwinginga?
6 Kwinginga ni ugusengana umwete kandi dufite ibyiyumvo byinshi. Ni ryari twasenga Yehova tumwinginga? Dushobora kubikora mu gihe dutotezwa cyangwa mu gihe turwaye cyane. Birumvikana ko amasengesho dutura Imana muri ibyo bihe tuyisaba kudufasha, tuyavuga twinginga. Ariko se, ni muri ibyo bihe gusa dushobora kwinginga Yehova?
7 Reka dusuzume isengesho ntangarugero rya Yesu, maze turebe ibyo yavuze ku birebana n’izina ry’Imana, Ubwami bwayo n’ibyo ishaka. (Soma muri Matayo 6:9, 10.) Ibikorwa bibi birogeye cyane ku isi, kandi ubutegetsi bw’abantu bwananiwe guha abaturage babwo ibintu bakenera, ndetse n’iby’ibanze. Ku bw’ibyo rero, twagombye gusenga dusaba ko izina rya Data wo mu ijuru ryezwa, kandi Ubwami bwe bukavana ubutegetsi bwa Satani kuri iyi si. Nanone kandi, iki ni cyo gihe cyo kwinginga Yehova ngo ibyo ashaka bikorwe mu isi nk’uko bikorwa mu ijuru. Nimucyo rero dukomeze kuba maso, bityo dusenge mu buryo bwose.
“MUSENGE UBUDACOGORA”
8, 9. Kuki twagombye kwirinda kunenga Petero n’izindi ntumwa bitewe n’uko basinziriye igihe bari mu busitani bwa Getsemani?
8 Nubwo intumwa Petero yagiriye Abakristo inama yo ‘kuba maso kugira ngo bashishikarire gusenga,’ na we ubwe hari igihe yananiwe gukomeza kuba maso. Ni umwe muri ba bigishwa basinziriye igihe Yesu yasengeraga mu busitani bwa Getsemani. Na nyuma y’uko Yesu ababwiye ati “mukomeze kuba maso kandi musenge ubudacogora,” byarabananiye.—Soma muri Matayo 26:40-45.
9 Icyakora, aho kwihutira kunenga Petero n’izindi ntumwa bitewe n’uko bananiwe gukomeza kuba maso, byaba byiza twibutse ko bashobora kuba bari bananiwe cyane bitewe n’ibyo bari bakoze uwo munsi. Bari bakoze imyiteguro ya Pasika kandi bayizihiza kuri uwo mugoroba. Hanyuma, Yesu yatangije Ifunguro ry’Umwami rya Nimugoroba, maze abaha icyitegererezo cy’uko bari kuzajya bizihiza Urwibutso rw’urupfu rwe (1 Kor 11:23-25). ‘Bamaze kuririmba indirimbo zo gusingiza Imana, barasohotse bajya ku musozi w’Imyelayo,’ bakora urugendo rw’amaguru banyuze mu duhanda two muri Yerusalemu (Mat 26:30, 36). Birashoboka ko icyo gihe saa sita z’ijoro zari zamaze kurenga. Iyo tuza kuba twari muri ubwo busitani bwa Getsemani muri iryo joro, birashoboka ko natwe twari gusinzira. Aho kugira ngo Yesu agaye izo ntumwa zari zinaniwe, urukundo rwatumye avuga ati “umutima urabishaka, ariko umubiri ufite intege nke.”
10, 11. (a) Ibyabaye kuri Petero mu busitani bwa Getsemani byamuhaye irihe somo? (b) Ibyamubayeho bikwigisha iki?
10 Ibyabaye kuri Petero mu busitani bwa Getsemani byamwigishije isomo ry’ingenzi. Kutaba maso kwe byamwigishije isomo atari kuzigera yibagirwa. Mbere yaho Yesu yari yavuze ati “mwese ibyanjye birabagusha iri joro.” Petero yahise amusubiza ati “nubwo abandi bose ibyawe byabagusha, jyewe ntibizigera bingusha!” Ariko Yesu yamubwiye ko yari kumwihakana incuro eshatu. Petero yanze kubyemera, maze aramubwira ati “niyo byaba ngombwa ko mfana nawe, sinshobora kukwihakana” (Mat 26:31-35). Ariko kandi, Petero yaraguye nk’uko Yesu yari yabivuze. Amaze kumwihakana bwa nyuma, yumvise bimubabaje maze “ararira cyane.”—Luka 22:60-62.
11 Nta gushidikanya ko Petero yavanye isomo ku byamubayeho, bityo agatsinda intege nke zo kwiyiringira. Uko bigaragara, isengesho ryabimufashijemo. Birashishikaje kuba Petero ari we watanze inama igira iti “mube maso kugira ngo mushishikarire gusenga.” Ese twumvira iyo nama yahumetswe? Ese ‘dusenga ubudacogora,’ bityo tukagaragaza ko twishingikiriza kuri Yehova (Zab 85:8)? Nimucyo nanone tujye tuzirikana inama intumwa Pawulo yatanze, agira ati “umuntu utekereza ko ahagaze yirinde atagwa.”—1 Kor 10:12.
AMASENGESHO YA NEHEMIYA YARASHUBIJWE
12. Ni mu buhe buryo Nehemiya yatubereye icyitegererezo?
12 Reka turebe urugero rwa Nehemiya wari umuhereza wa divayi wa Aritazerusi umwami w’u Buperesi, mu kinyejana cya gatanu Mbere ya Yesu. Nehemiya yabaye icyitegererezo mu birebana no gusengana umwete. Yari amaze iminsi ‘yiyiriza ubusa, ari na ko akomeza gusenga Imana’ asabira Abayahudi bari i Yerusalemu bitewe n’ibibazo bari bafite (Neh 1:4). Igihe Aritazerusi yabazaga Nehemiya impamvu yari asuherewe, ‘ako kanya yahise asenga Imana nyir’ijuru’ (Neh 2:2-4). Ibyo byagize akahe kamaro? Yehova yashubije amasengesho ye, maze atuma bigendekera neza ubwoko bwe (Neh 2:5, 6). Mbega ukuntu ibyo bigomba kuba byarakomeje ukwizera kwa Nehemiya!
13, 14. Ni iki twakora kugira ngo dukomeze kugira ukwizera gukomeye kandi twirinde ko Satani aduca intege?
13 Gusenga ubudacogora nk’uko Nehemiya yabigenje bituma dukomeza kugira ukwizera gukomeye. Satani ntagira impuhwe, kandi incuro nyinshi atugabaho ibitero mu gihe twacitse intege. Urugero, iyo turwaye cyangwa twihebye dushobora gutangira kumva ko igihe tumara mu murimo buri kwezi nta gaciro gifite mu maso y’Imana. Hari bamwe muri twe bashobora kugira ibitekerezo bibabuza amahwemo, wenda bitewe n’ibintu byababayeho kera. Satani aba yifuza ko twumva ko nta cyo tumaze. Agerageza gutuma tugira ibyiyumvo nk’ibyo bibi kugira ngo ukwizera kwacu gucogore. Ariko iyo ‘turi maso kugira ngo dushishikarire gusenga,’ bituma dukomeza kugira ukwizera gukomeye. Koko rero, ‘ingabo nini yo kwizera ni yo tuzazimisha imyambi y’umubi yaka umuriro.’—Efe 6:16.
14 Niba ‘turi maso kugira ngo dushishikarire gusenga,’ ntituzatungurwa n’ikigeragezo bityo ngo duhemukire Yehova. Mu gihe duhuye n’ibigeragezo, nimucyo tujye twibuka urugero rwa Nehemiya maze duhite dusenga Imana. Ubufasha Yehova azaduha ni bwo bwonyine buzatuma dushobora gutsinda ibishuko no kwihanganira ibigeragezo byatuma tubura ukwizera.
MUSENGE MUSABIRA ABANDI
15. Ni ibihe bibazo twagombye kwibaza ku birebana no gusenga dusabira abandi?
15 Yesu yasenze asabira intumwa Petero kugira ngo ukwizera kwe kudacogora (Luka 22:32). Umukristo w’indahemuka wo mu kinyejana cya mbere witwaga Epafura yiganye Yesu mu birebana n’ibyo, maze asabira abavandimwe be b’i Kolosayi abigiranye umwete. Pawulo yarabandikiye ati ‘ahora abasabira ashyizeho umwete ngo muhagarare mushikamye kandi mwuzuye, muzi neza mudashidikanya ibyo Imana ishaka byose’ (Kolo 4:12). Byaba byiza twibajije tuti “ese nsenga nsabira abavandimwe banjye bo hirya no hino ku isi mbigiranye umwete? Ni kangahe nsabira bagenzi banjye duhuje ukwizera bahuye n’ibiza? Ni ryari mperuka gusenga nshyizeho umwete nsabira abafite inshingano ziremereye mu muteguro wa Yehova? Ese mperuka gusabira abantu bo mu itorero ryacu bahanganye n’ibibazo?”
16. Ese ni ngombwa gusenga dusabira abandi? Sobanura.
16 Amasengesho dutura Yehova Imana dusabira abandi, mu by’ukuri ashobora kubafasha. (Soma mu 2 Abakorinto 1:11.) Nubwo Yehova adahatirwa kugira icyo akora bitewe n’uko gusa abagaragu be benshi babimusabye kandi kenshi, kuba babimusabye ari benshi no kuba bazirikanana abiha agaciro mu gihe asubiza amasengesho yabo. Ku bw’ibyo, dukwiriye gufatana uburemere inshingano ihebuje dufite yo gusabira abandi. Kimwe na Epafura, twagombye kugaragaza ko dukunda cyane abavandimwe na bashiki bacu b’Abakristo kandi ko tubahangayikira, tubasabira dushyizeho umwete. Kubigenza dutyo bizatuma turushaho kugira ibyishimo, kuko “gutanga bihesha ibyishimo kuruta guhabwa.”—Ibyak 20:35.
‘AGAKIZA KACU KARATWEGEREYE’
17, 18. ‘Kuba maso kugira ngo dushishikarire gusenga’ bizatumarira iki?
17 Mbere y’uko Pawulo avuga ati “ijoro rirakuze, burenda gucya,” yaranditse ati “muzi igihe turimo, ko igihe kigeze kugira ngo mukanguke muve mu bitotsi, kuko ubu agakiza kacu katwegereye cyane kurusha igihe twizeraga” (Rom 13:11, 12). Isi nshya Imana yasezeranyije iri hafi, kandi agakiza kacu karatwegereye cyane kurusha uko tubitekereza. Ntitugomba gusinzira mu buryo bw’umwuka kandi ntitwagombye na rimwe kwemera ko ibirangaza byo muri iyi si bidutwara igihe twagombye kumara tuvugana na Yehova mu isengesho. Ahubwo, nimucyo ‘tube maso kugira ngo dushishikarire gusenga.’ Ibyo bizatuma tugira “imyifatire irangwa n’ibikorwa byera n’ibyo kwiyegurira Imana” mu gihe dutegereje umunsi wa Yehova (2 Pet 3:11, 12). Imibereho yacu izagaragaza ko turi maso mu buryo bw’umwuka kandi ko twemera tudashidikanya ko iherezo ry’iyi si mbi ryegereje. Ku bw’ibyo, nimucyo ‘dusenge ubudacogora’ (1 Tes 5:17). Nimucyo kandi twigane Yesu dushaka igihe cyo kwiherera tugasenga. Nidufata igihe gihagije cyo gusenga Yehova, tuzarushaho kumwegera (Yak 4:7, 8). Mbega ukuntu ibyo bizaduhesha imigisha!
18 Ibyanditswe bigira biti “igihe Kristo yari ku isi, yasenze yinginga kandi asaba uwashoboraga kumukiza urupfu, ataka cyane asuka amarira, kandi yumviswe bitewe n’uko yatinyaga Imana” (Heb 5:7). Yesu yasenze Imana yinginga kandi akomeza kuyibera indahemuka kugeza ku iherezo ry’ubuzima bwe bwo ku isi. Ibyo byatumye Yehova azura Umwana we akunda cyane, kandi yamugororeye amuha ubuzima budapfa mu ijuru. Natwe dushobora kubera Data wo mu ijuru indahemuka uko ibishuko n’ibigeragezo twahura na byo byaba biri kose. Mu by’ukuri, niba ‘tuba maso kugira ngo dushishikarire gusenga,’ dushobora kuzabona ingororano y’ubuzima bw’iteka.


text:
INGINGO YO KU GIFUBIKO | ESE IYO UMUNTU APFUYE BIBA BIRANGIYE?
Uko abantu barwanyije urupfu
Urupfu ni umwanzi uteye ubwoba. Tururwanya dukoresheje imbaraga zacu zose. Iyo rudutwaye umuntu, kubyakira biratugora. Iyo tugifite amaraso ya gisore, tuba twumva rutaduhangara, kandi iyo mitekerereze ntipfa kutuvamo.
Nta bantu bashakishije ubuzima bw’iteka nka ba Farawo ba kera. Igihe cyose babayeho, bo n’abakozi babo batagira ingano bakimaze barwanya urupfu. Bubatse piramide zigaragaza ko nta ko batagize ngo baruneshe, ariko nta cyo bagezeho.
Abami b’Abashinwa na bo barwanyije urupfu, ariko bo bakoresheje ubundi buryo. Banywaga imiti bumvaga ko ifite ubushobozi budasanzwe bwatuma babaho iteka. Umwami witwa Qin Shi Huang, yasabye abahanga mu bya siyansi gushaka umuti wari kuzatuma adapfa. Ariko imiti myinshi bamuhaye yarimo uburozi bwa merikire, kandi umwe muri yo ushobora kuba ari wo wamuhitanye.
Bavuga ko mu kinyejana cya 16, umushakashatsi w’Umwesipanyoli witwa Juan Ponce de León, yambutse inyanja ya Karayibe ashakisha isoko y’amazi yatuma abantu bagumana itoto. Hagati aho yaje kuvumbura agace ka Floride muri Amerika, ariko aza gupfa imyaka mike nyuma yaho igihe yarwanaga n’abasangwabutaka bo muri Amerika. Yapfuye atabonye ya soko y’amazi atuma abantu bahorana itoto.
Ba Farawo, abami n’abashakashatsi, bose bakoze uko bashoboye kugira ngo baneshe urupfu. Kandi nta wabaveba, nubwo wenda tutemera uburyo bakoresheje. Uko byagenda kose, nta n’umwe muri twe utifuza kubaho iteka.
ESE DUSHOBORA GUTSINDA URUPFU?
Kuki turwanya urupfu? Bibiliya idusobanurira impamvu. Ivuga ibirebana na Yehova Imana * Umuremyi wacu, igira iti “ikintu cyose yagikoze ari cyiza mu gihe cyacyo. Ndetse yashyize mu mitima y’abantu igitekerezo cyo kubaho iteka” (Umubwiriza 3:11). Twifuza kuba ku isi tukishimira ibyiza biyiriho iteka ryose, atari mu gihe cy’imyaka 80 gusa (Zaburi 90:10). Icyo cyifuzo kiba mu mitima yacu.
Kuki Imana yashyize “igitekerezo cyo kubaho iteka” mu mitima yacu? Ese yashakaga kubituratira kandi bitazashoboka? Oya rwose. Ahubwo yadusezeranyije ko urupfu ruzavaho. Bibiliya idusezeranya kenshi ko urupfu ruzavaho burundu, abantu bakabaho iteka.—Reba ibivugwa ku mutwe uri kuri iyi paji ugira uti “Urupfu ruzavaho.”
Yesu Kristo yaravuze ati “ubu ni bwo buzima bw’iteka: bitoze kukumenya, wowe Mana y’ukuri yonyine, bamenye n’uwo watumye, ari we Yesu Kristo” (Yohana 17:3). Koko rero, urupfu ruzavaho nta kabuza. Yesu yemeje ko Imana ari yo yonyine ishobora kutuvaniraho urupfu.
^ par. 9 Bibiliya igaragaza ko izina ry’Imana ari Yehova.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
7 Melikisedeki uwo wari umwami w’i Salemu, akaba n’umutambyi w’Imana Isumbabyose,+ wasanganiye Aburahamu ubwo yari atabarutse avuye gutsinda abami akamuha umugisha,+
2 ari na we Aburahamu yahaye icya cumi cya byose,+ mbere na mbere izina rye risobanurwa ngo “Umwami wo Gukiranuka,” kandi nanone ni umwami w’i Salemu,+ bisobanurwa ngo “Umwami w’Amahoro.”
3 Kubera ko atagira se cyangwa nyina, cyangwa igisekuru, ntagire intangiriro y’iminsi+ ye cyangwa iherezo ry’ubuzima bwe, ahubwo akaba yaragizwe nk’Umwana w’Imana,+ akomeza kuba umutambyi iteka.+
4 Nuko mutekereze ukuntu uwo muntu yari akomeye, uwo Aburahamu wari umutware w’umuryango yahaye icya cumi akuye mu minyago+ myiza kuruta iyindi.
5 Ni iby’ukuri ko abakomoka kuri bene Lewi,+ ari na bo bahawe umurimo w’ubutambyi, bafite itegeko ryo kwaka abantu+ icya cumi+ nk’uko byategetswe n’Amategeko, bakacyaka abavandimwe babo nubwo na bo ari urubyaro rwa Aburahamu.+
6 Ariko umuntu utarabakomokagaho+ yatse Aburahamu+ icya cumi, kandi aha umugisha uwahawe amasezerano.+
7 Nta gushidikanya ko uworoheje ahabwa umugisha n’ukomeye.+
8 Kandi ku ruhande rumwe, abantu bapfa ni bo bahabwa icya cumi,+ naho ku rundi ruhande, cyahawe umuntu uhamywa ko ari muzima.+
9 Navuga ndetse ko binyuze kuri Aburahamu, Lewi uhabwa icya cumi na we yatanze icya cumi,
10 kuko yari ataravuka+ igihe sekuruza yahuraga na Melikisedeki.+
11 None se, niba mu by’ukuri gutungana+ kwari kuzanwa n’ubutambyi+ bwa bene Lewi, (kuko bwari bukubiye mu Mategeko yahawe abantu,)+ byari kuba bikiri ngombwa+ ko haza undi mutambyi mu buryo bwa Melikisedeki,+ utavugwa ko ari umutambyi mu buryo bwa Aroni?
12 Nuko rero, ubwo ubutambyi burimo buhindurwa,+ ni ngombwa ko n’amategeko ahindurwa;+
13 kuko uwavuzweho ayo magambo yari uwo mu wundi muryango,+ kandi nta muntu wo muri uwo muryango wigeze akorera umurimo ku gicaniro.+
14 Birazwi neza rwose ko Umwami wacu akomoka mu muryango wa Yuda,+ kandi nta cyo Mose yigeze avuga kuri uwo muryango cyerekeye abatambyi.
15 Nanone kandi, biragaragara mu buryo busobanutse neza kurushaho ko hari undi mutambyi+ umeze nka Melikisedeki+ wagombaga kuza,
16 wabaye umutambyi bidaturutse ku byasabwaga n’amategeko ashingiye ku by’umubiri,+ ahubwo yabaye umutambyi biturutse ku mbaraga zituma agira ubuzima+ budashobora kurimburwa,
17 kuko ibye byahamijwe ngo “uri umutambyi iteka ryose mu buryo bwa Melikisedeki.”+
18 Mu by’ukuri rero, itegeko rya mbere ryarahigitswe bitewe n’intege nke zaryo+ no kuba ritarashoboraga kugira icyo rigeraho.+
19 Nta cyo Amategeko yashoboye gutunganya,+ ahubwo ibyiringiro+ byiza kurushaho byatanzwe nyuma, ni byo byatunganyije ibintu kandi ni byo bituma twegera Imana.+
20 Nanone kuba byaratanzwe hakagerekwaho n’indahiro,
21 (hari abantu babaye abatambyi hatageretsweho indahiro, ariko hariho umwe wabaye umutambyi hageretsweho n’indahiro+ y’uwavuze ibye ati “Yehova yararahiye [kandi ntazabyicuza], ati ‘uri umutambyi iteka ryose,’”)+
22 ni muri ubwo buryo nanone Yesu yatanzwe akaba gihamya y’isezerano rirushijeho kuba ryiza.+
23 Byongeye kandi, byabaye ngombwa ko abantu benshi baba abatambyi basimburana,+ kubera ko urupfu+ rwababuzaga gukomeza kuba abatambyi.
24 Ariko we, kubera ko ahoraho iteka,+ ntazagira abamusimbura mu butambyi bwe.
25 Ni yo mpamvu ashobora no gukiza rwose abegera Imana bamunyuzeho, kuko ahora ari muzima kugira ngo abasabire yinginga.+
26 Byari bikwiriye ko tugira umutambyi mukuru nk’uwo,+ w’indahemuka,+ utagira uburiganya,+ utanduye+ kandi watandukanyijwe n’abanyabyaha,+ agashyirwa hejuru y’amajuru.+
27 Nk’uko abatambyi bakuru babigenza, we ntakeneye gutamba ibitambo buri munsi,+ ngo abanze atambire ibyaha bye,+ hanyuma ngo abone gutambira ibyaha by’abandi,+ (ibyo yabikoze rimwe+ na rizima ubwo yitangaga+ ubwe;)
28 kuko abo Amategeko ashyiraho ngo babe abatambyi bakuru+ ari abantu bafite intege nke,+ ariko ijambo ry’indahiro+ ryaje nyuma y’Amategeko rishyiraho Umwana, watunganyijwe+ kugeza iteka ryose.
Yohereze
Yohereze
BIBILIYA-UBUHINDUZI BW'ISI NSHYA
Abaheburayo 7
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kigali: HWPL yeretse abanyamadini ko ari bo rufunguzo rwo guhagarika intambara ku Isi
Nyuma y’amakimbirane ashingiye ku idini cyangwa imyemerere mu bice bitandukanye ku Isi, Umuryango w’Ihuriro ry’Amatorero mu kumenyekanisha ukuri, wagaragaje ko udakwiye guhugira ku banyapolitiki gusa ko ahubwo urufunguzo rufitwe n’abanyamadini.
HWPL ni umuryango utari uwa Leta ndetse udaharanira inyungu ahubwo ugamije guhagarika burundu intambara n’amakimbirane biciye mu nzira y’amahoro aho kuba mu mirwano, cyane ko n’abarwanyi baba bavuga ko baharanira amahoro.
Uyu muryango wibanda mu bikorwa biri mu mashami abiri: iry’ibanda ku bana n’iry’ abagore, ari na bo bakunda kwibasirwa cyane muri ibyo bihe by’amakimbirane n’intambara z’urudaca.
Uyu muryango ushyira mu bikorwa gahunda zawo mu buryo bubiri, harimo kotsa igitutu abanyapolitiki ubicishije mu gusinya no gutanga ubusabe (Petitions), bakemera gushyiraho amategeko yo guhagarika intambara.
Uburyo bwa kabiri ni ubwo kumvisha abanyamadini batandukanye ku Isi, ko hari icyo bashobora guhuriraho n’ubwo baba badahuje imyemerere, cyane cyane ko ubushakashatsi bwagaragaje ko amakimbirane ku Isi ahenshi aba ashingiye ku madini.
Ubwo buryo bwa kabiri, ubu ni bwo bugezweho, ari na yo mpamvu Ishami ry’Umuryango, HWPL i Kigali ryakoranyije abahagarariye amadini n’amatorero atandukanye mu Rwanda, ngo baganire ku nsanganyamatsiko igira iti “Ese dushobora kugira icyo duhuriraho nk’amadini yose?”
Muri iyo nama nyunguranabitekerezo yateranye kuwa Gatandatu tariki ya 10 Nzeri 2016, abayitabiriye basobanuriwe uburyo bashyize hamwe, Isi ishobora gutekana, cyane cyane ko buri dini ryose riba rigamije kureba ngo “Ni ubuhe buzima tuzabamo nyuma y’ubu?”
Iyo si yo sano yonyine ihari, kuko amadini yose usanga afite ibyanditswe agenderaho kandi bishingiye ku Muremyi ndetse n’ibigenderwaho mu kwemera ibyo byanditswe byera, bigatuma usanga abanyamadini bagendera ku bimenyetso bimwe.
Umuryango HWPL washinzwe n’Umugabo w’Umunya Koreya y’Epfo wahoze ari umusirikare nyuma yo kubona uburyo aho kugabanuka kw’intambara ku Isi, ahubwo zirushaho kwiyongera kandi hifashishwa uburyo butandukanye mu kuzihagarika. Aho ni ho yakuye igitekerezo cyo gushaka uburyo yatangira urugamba rwo guhagarika izo ntambara binyuze mu mahoro.
Umuryango HWPL kugeza ubu ukorera mu bihugu birenga 90 ku Isi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Hari hashize igihe kigera ku kwezi ubuyobozi bwa Karere ka Ruhango butangaza ko bwabuze Phenias Gashirabake n’ umugore we Claudine Nyirampori ubwo aba ba bombi bafashe umutungo wabo bakawugurisha bakajya mu masengesho basize abana babo mu nzu bonyine.
Mbere yuko Phenias na Claudine ababyeyi babana batatu umukuru muribo w’imyaka 14 y’amavuko bari baturiye mu kagari ka Bunyogombe ho mu murenge wa Ruhango, Akarere ka Ruhango bata urugo basize babwiye abana ko bagiye mu masengesho y’icyumweru nyuma yaho aribwo bazagaruka.
Aba babyeyi bakaba barasize abana babo mu kaga, kuko nta funguro rizababeshaho bigeze babasigira kugeza ubwo abo bana batunzwe n’abaturanyi babo muri icyo gihe cyose cy’ukwezi.
Mu kiganiro yagiranye na televiziyo TV1, Claudine yagize ati : “Twari dufite gahunda yo gusenga iminsi ihwanye n’icyumweru. Iyo minsi rero twari dufite yo gushimira iyo Mana yacu irangiye twisanga natwe tubona abayobozi bati ‘mwaje mu buryo butemewe tugiye kubashyikiriza ubuyobozi’.”
Claudina ni umugabo we bakaba baraje gufungwa igihe kigera ku byumweru 2 nyuma yaho baza kubarekura.
Gusa abaturanyi bakaba bakemanga imisengere yabo ndetse bakaba batiyumvisha aho aba bombi basengera uretse ko bijya bivugwa ko ari aba diventiste b’umunsi wa 7.
Erick M. RUZINDANA/INGUFU.COM
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
imaniravugiti nimuburubwenge nzabareka.


text:
Kuri icyi cyumweru Pasteri Barore Cleophas yahamagariye abakiristo ba ADEPR Nyarugenge guhanga amaso ku bitaboneka,bakizera Imana kandi bakayitegereza bizeye ko izabagororera,bakareka kuba nk’ibikenya bitumva ihoni.
Pasteri Barore yavuze ko ibyatuma abantu bava ku Mana ari byinshi,ariko na none ahamagarira abantu ko bakwiriye kugumisha icyizere kuri Yesu Christo bizeye kuko nubwo byatinda ngo birashyira bigasohora maze ibyifuzo by’umuntu bigasubizwa.
Yatanze urugero rw’uko yigeze gukena kandi afite akazi,yajya gusenga Imana ikamubwira ko izamusubiza ariko nyamara bigatinda ku buryo iyo ataza kugumisha icyizere ku ijambo yari yarabwiwe n’Imana yashoboraga kuba yarabivuyemo.
Yagize ati :"nigeze gukena bikomeye maze ngiye gusenga mpurirayo n’abandi basore maze barampanurira bati Imana imanukanye ikiaho cyanditseho ngo uratabawe,mu by’ukuli sinari mbonye ibyo nashakaga ariko byibura natahanye iryo jambo kandi nkomeza kuryizera kugeza aho yaje kuntabara".
Yakomeje avuga ati :"ibyavana umuntu ku Mana ni byinshi,uhuye n’umuntu wibiwe telefone ye mu rusengero (hagati aho muzikomereho) wamubwira ute ko mu rusengero bakizwa ? uramutse uhuye n’uwahutajwe n’abapastori cyangwa abadiyakoni,uwo muntu wamubwira ute ko mu rusengero habaho abakizwa ? Icyakora nimurebe ku bitaboneka nk’uko petero yabwiwe na Yesu ngo najugunye urushundura rwe mu mazi maze arobe nyamara ariko akamubwira ati twakesheje ijorao ryose turoba nyamara ntacyo twaronse,ariko kuko ari wowe ubivuze reka tubikore maze bagaherako baroba ifi nyinshi cyane zivuye mu kwizera no kugendera ku ijambo rya Yesu Christo".
Namwe nimureba ku bitaboneka mukamenya ko mukwiriye kwiyeza no gukora ibyiza,nta kabuza Imana irebera hose icyarimwe izabakorera ibihwanye n’ibyo mwifuza.
Barore Cleophas ni umunyamakuru wa Radio na Television y’u Rwanda,kuwa 24 Werurwe 2012 nibwo yahawe inkoni y’ubushumba, kugeza ubu akaba ari umupasteri kuri ADEPR Paroise ya Remera mu ishami ry’icyongereza n’igifaransa,ni umugabo utuye kinyinya ,afite umugore n’abana 6,abakobwa 3 n’abahungu 3,ni umugabo kandi benshi badashidikanyaho bitewe n’ijwi rye,uburyo anyuzamo agasetsa abantu ari nabyo bimufasha kwigarurira no kuganza imitima y’abatari bake.
Yanditswe na Anaclet NTIRUSHWA


text:
Kayonza: Imiryango ibihumbi 11 ntigira ubwiherero
Ubuyobozi bw’Akarere ka Kayonza buhamya ko mu igenzura bakoze basanze hari imiryango ibarirwa mu bihumbi 11 itagira ubwiherero bigatuma abayigize biherera mu bisambu.
Umukozi ushinzwe isuku n’isukura muri ako karere, Rugira Jean Baptiste avuga ko iryo genzura barikoze mu mpera za Gashyantare 2017.
Avuga ko mu miryango ibihumbi 80 na 157 igize ako karere kose yagenzuwe basanze ingo bihumbi 65 na 442 arizo zifite ubwiherero buboneye, bwubatse neza, busakaye kandi bupfundikirwa.
Naho ingo 3.493 basanze zifite ubwiherero butujuje ibyangombwa. Hari aho basanze butubakiye, budasakaye cyangwa se budakinze.
Naho ingo ibihumbi 11 na 222 basanze nta bwiherero zifite kuburyo abazituyemo biherera mu bisambu cyangwa bagatira ubwiherero mu baturanyi.
Bamwe mu baturage bo muri Kayonza bavuga ko ahanini kutubaka ubwiherero bwujuje ibyangombwa babiterwa no kubura ubushobozi, nk’uko Sekamana Frodouard umwe muri bo abisobanura.
Agira ati “Nkanjye sinishoboye ndi mu cyiciro cya mbere cy’ubudehe mfite umugore n’abana, dutunzwe no guca inshuro, ubwo rero keretse wenda ubuyobozi bumfashije bukanyubakira ubwiherero.”
Mugenzi we witwa Safari Vedaste avuga ko kubaka ubwiherero bwiza bigoye ariko yaje kubigeraho kubera ubukangurambaga bwamugezeho. Ahamya ko aha umuganda abaturanyi be badafite ubwiherero.
Rugira, ushinzwe isuku mu Karere avuga ko ikibazo cy’ubwiherero barimo kugishakira umuti, bashishikariza abaturage kubwubaka cyane cyane abafite ubushobozi ngo kuko hari n’abatabwubaka bategereje ko Leta izabubakira.
Bafatanije n’abafatanyabikorwa ngo bazakomeza gukora ubukangurambaga abafite ubushobozi biyubakire ubwiherero buboneye, naho abatabufite bari mu cyiciro cy’abatishoboye bakazakomeza kubakirwa binyuze mu muganda w’abaturage.
Ibitekerezo ( 2 )
ariko mana we nonese dukore project yo kububakira imisarane koko
Iki rwose ni ikibazo gikomeye cyane! Ubwo amajyambere igihugu kigeraho yaba ashingiye kuki niba abantu bamwe bagifite imyumvire imeze gutyo!
Leta nishyiremo ingufu abantu bose bagire ubwiherero, naho ubundi indwara ziterwa n’umwanda ziramara abantu!


text:
"Rinda umutima wawe kuruta ibindi byose birindwa, Kuko ariwo iby’ubugingo bikomokaho" - Imigani 4:23.
Imana icyo ikunda gushyira imbere ni uguhinduka kw’ ibyo utekereza kurusha ko yaharanira guhindura ibyo ucamo mu buzima bwa buri munsi; nubwo nabyo ibikora ahubwo usanga dushaka ko Imana ikuraho ibibazo byose duhura nabyo, agahinda, uburyayi, ubukene n’ibindi ariko Imana yo ishaka ko ubanza ugahindura ibitekerezo n’ imyumvire yawe kugeza uhembuye imitekerereze yawe.
Hari impamvu ukwiye kwita ku mutima wawe kuruta ibindi byose:
Rinda umutima wawe kuko ibitekerezo byawe aribyo bigenga ubuzima bwawe: Ibitekerezo bigira imbaraga zikomeye mu kuyobora ubuzima bwawe heza cyangwa habi. Urugero wenda hari umuntu wigeze kukubwira ko ntacyo umaze nta n’ icyo uri cyo. Niyo byaba atari byo,wemeye iyo mitekerereze ikakujyamo byanze bikunze bizagukurikirana mu buzima bwawe.
Rinda umutima wawe kuko ariho intambara yo kurwana n’ icyaha ibera: Ibigeragezo byose bituburiza amahoro mu bitekerezo,niyo mpamvu Pawulo yavuze ati "Nuko rero mbona yuko amategeko anyifuriza gukora ibyiza, nyamara ibibi bikaba ari byo bintanga imbere. Nishimira amategeko y’ Imana mu mutima wanjye, ariko mbona irindi tegeko ryo mu ngingo zanjye, rirwanya itegeko ry’ ibyaha ryo mu ngingo zanjye" - Abaroma 7:21-23.
Rimwe na rimwe wumva wananiwe mu mutwe ukayoberwa icyabiteye, ariko biba bituruka ku ntambara zihora mu bitekerezo amasaha yose. Satani rero agerageza kwivanga mu bitekerezo byawe kugira ngo akunyage ubuzima bwawe kandi ariwo mutungo wawe ukomeye.
Rinda umutima wawe kuko ari wo rufunguzo rw’amahoro n’umunezero: Iyo utarinze neza umutima wawe bigutera guhangayika no kubabara mu gihe umutima warinzwe neza utera gutuza no kugira amahoro, kuko ijambo ry’ Imana riravuga riti "Umutima wa kamere utera urupfu, ariko umutima w’ Umwuka uzana ubugingo n’ amahoro, kuko umutima wa kamere ari umwanzi w’ Imana, kuko utumvira amategeko y’ Imana, ndetse ntushobora kuyumvira" - Abaroma 8:6-7


text:
“Ni jye nzira n’ukuri n’ubugingo: nta wujya kwa Data ntamujyanye.” Yohana 14:6.
Urupfu rusobanuye gutanduka kw’iteka ryose n’Imana. Imana yo iha cyane agaciro ubuzima bw’iteka ryose. Umuntu wese yabyanga cyangwa akabyemera agomba gupfa uru rupfu rw’umubiri, keretse Yesu Kristo aramutse agarutse kujyana itorero akiriho.
Yesu Kristu ni we bugingo. No mu butumwa bwiza bwa Yohana, ni ko amwita. “Muri we harimo ubugingo, kandi ubwo bugingo bwari Umucyo w’abantu.” Yohana 1:4.
Ibi bisobanuye ko Umwana w’Imana Yesu Kristu ari we soko y’ubugingo; nta handi bushobora kubonerwa uretse muri we. Imana itanga ubugingo, yahaye n’Umwana wayo ubwo bubasha bwo gutanga ubugingo (Yohana 5:26), kandi yifuza guha buri wese ubwo bugingo akava mu byaha. Umwana w’Imana ubwe yarivugiye ati “…ariko jyeweho nazanywe no kugira ngo zibone ubugingo, ndetse ngo zibone bwinshi.” Yohana 10:10.
Ese ubugingo buhoraho bubonywa bute? Igisubizo cy’iki kibazo kiri mu iri Jambo Yesu Kristu yivugiye: “Ubu ni bwo bugingo buhoraho, ko bakumenya ko ari wowe Mana y’ukuri yonyine, bakamenya n’uwo watumye ari we Yesu Kristo.” Yohana 17:3.
Tugomba kuvuka ubwa kabiri, kugira ngo umuntu wacu wa kera wo muri kamere y’ibyaha apfe. Dukwiye gusobanukirwa Ijambo Intumwa Pawulo yandikiye Abakolosayi: “kuko mwapfuye kandi ubugingo bwanyu bukaba bwarahishanywe na Kristo mu Mana.” (Abakolosayi 3:3). Yesu Kristo ni we “…Mana y’ukuri n’ubugingo buhoraho.” (1 Yohana 5:20).


text:
Igisibo gitangirana n’umuhango wo gusigwa ivu.
Igisibo ni igihe cy’iminsi mirongo ine ibanziriza umunsi mukuru wa Pasika. Kikaba gitangizwa n’umuhango wo gusigwa ivu nk’uko twabivuze haruguru. Kitwibutsa rero iminsi mirongo ine n’amajoro mirongo ine Yezu yamaze mu butayu atarya atanywa ashukwa na sekibi. Yezu rero ajyanywe na Roho Mutagatifu, yashatse kumara mu butayu iyo minsi, ishushanya imyaka mirongo ine abayisiraheli bamazemo bagana igihugu cy’isezerano.
Natwe reo muri Kiliziya umuryango w’abana b’Imana, muri iki gihe cy’iminsi mirongo ine, turifuza kugumana na Yezu, kumarana nawe icyo gihe gishushanya imyaka mirongo ine mu butayu nk’iyo umuryango wa Isiraheli wamazemo, akaba ari igihe cyo kwisubiraho, gusukura imitima yacu kandi tukemera kugengwa n’inkuru nziza. Igisibo cyacu abakirisitu ni umwanya wo gukaza urugamba rwo guhashya sekibi, tukemera kubana na Yezu tukamutega amatwi kandi tugakora icyo atubwira, tugatungwa n’ijambo ry’Imana no gukora ugushaka kwayo.
Uyu munsi wo gusigwa ivu, ni umunsi wo gufata icyemezo tugakurikira Yezu, tukajyana nawe mu butayu, tukababarana nawe, kandi tukihatira gutsinda ibidushuka byose ndetse n’ibitubuza gukora ugushaka kw’Imana. Ivu ubundi nk’uko tubizi twese, nta buzima ryigiramo, nta gikundiro rifite, twavuga mbese ko ari umwanda, kurisigwa ku gahanga rero tujye tuzirikana ko ari nk’aho twakaryisize umubiri wose, tukaryikurungamo, bikatubera ikimenyetso cyo kwerekana ko umubiri ari ubusa, ko wavuye mu gitaka kandi ko uzagisubiramo, ni ikimenyesto cyerekana ko umuntu aciye bugufi ko ari umunyabyaha imbere ugomba kwicuza akisubiraho akemera gutungwa n’Impuhwe z’Imana. Liturujiya y’uyu munsi w’ivu rero ni umuhimbazo w’impuhwe z’Imana.
Tuzirikane izi ngingo:
- Yow 2,12-18: Ni mungarukire n’umutima wanyu wose, mwigomwe mu byo kurya, murire kandi muganye.
- Zab 50: Mana yanjye ndemamo umutima usukuye, maze umvugururemo ibitekerezo biboneye.
- 2Kor 5, 20-6,2: Twoye kurarikira ikuzo ry’amanjwe, twirinde gushotorana no kugirirana ishyari.
- Mt 6, 1…18: Sengera ahirereye So uri mu ijuru, We umenya ibyihishe azakwitura.
DUSOME IJAMBO RY’IMANA
Ivanjiri ntagatifu uko yanditswe na Matayo
Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijru. Igihe rero utanga imfashanyo, ntukavugishe ihembe imbere yawe, nk’uko indyarya zibigira ngo baratwe n’abantu. Ndababwira ukuri: baba bashyikiriye ingororano yabo. Naho wowe, nutanga imfashanyo, ikiganza cyawe cy’ibumoso ntikikamenye icyo icy’iburyo gikora, bityo imfasahanyo yawe ijye igirirwa mu ibanga; maze So umenya ibyihishe azakwiture.
Uburyo bwo gusenga
Igihe musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri: baba bashyikiriye ingororano yabo. Naho wowe, nushaka gusenga, ujye winjira mu nzu yaawe, ukinge maze usenge So umenya ibyihishe azabikwiture.
Uburyo bwo gusiba kurya.
Igihe musiba kurya ntimukijime mu maso nk’uko indyarya zibigira: zikambya agahanga kugira ngo babone ko zisiba. Ndababwira ukuri: ziba zashyikiriye ingororano yazo.
Wowe rero nusiba kurya, ujye wisiga mu mutwe, wiyuhagire mu maso, kugira ngo utamenyesha abantu ko usiba, ahubwo bimenywe na So uri aho hatagaragara; maze So umenya ibyihishe azabikwiture.
Tuzirikane Ijambo ry’Imana
Murajye mwirinda kugira neza mu maso y’abantu mugira ngo babarebe: Aha, Yezu araha abigishwa be ingero eshatu zifatika kandi zumvikana; zikaba kandi ari inkingi eshatu zigenga imyemerere yose, ni uburyo butatu bufasha umuntu wese ushakisha Imana by’ukuri. Izo nkingi eshatu ni isengesho, ituro no kwigomwa . Mu yandi magambo ni Urukundo, ni ukugira umubano wihariye n’Imana.
Yezu yifuza ko abigishwa be barangwa n’iyo myitwarire ariko by’umwihariko, akabasaba kubikorana ubushake buvuye k’umutima, nta buryarya burangwa mu mitima yabo; mbese nta kujijisha tubishyize mu mvugo y’ubu.
Hari rero inzira Yezu atwereka kugira ngo twe abigishwa be tubashe kubigeraho:
Tugomba kugendera kure ubwirasi, ubwibone: Abakurikiza amategeko inyuma by’umuhango naho imitima yabo iri kure y’Imana; abo rero bashyikiriye ingororano yabo, abashaka kwigaragaza nk’intungane, abanyakuri, ko bakurikiza amategeko y’Imana n’aya Kiliziya ibyo bakabikora kugira ngo abandi babone kugira ngo bashimwe, bakomerwe mu mashyi, baririmbwe, abo bashyikiriye ingororano yabo. Kubera ko bashatse inyungu zabo aho gukorera Imana, ari abantu, ari n’abantu bashyira mu gaciro, ntibazigera na rimwe babitaho. Ibikorwa byabo bisebya Imana, byangiza ishusho y’urukundo rw’Imana. (igihembo cy’ukorera Imana ni Imana ubwayo). Naho Umuntu ushaka gukura nka Yezu (Lk2,52) mu bwenge no mu gihagararo imbere y’Imana n’imbere y’abantu, inama namugira nabe Umunyakuri.Amagambo yawe, imyitwarire, ibikorwa byawe byose ntibikarangwemo uburyarya, ubwibone, jya ubikora ubikuye k’umutima kandi wumva ko ukorera Imana. Gendera kure icyitwa ubwirasi, ubugugu no gukora kugira ngo abandi bakubone maze bagushime. Ukuri ni umuzi w’ifatizo w’urukundo naho kwicisha bigufi kukaba byombi.
Ikiganza cyawe cy’ibumoso ntikikamenye icyo icy’iburyo gikora (gitanze):
Ukwisubiraho Yezu aduhamagarira muri iyi Vanjili dusanga mu nyigisho yatangiye k’umusozi, ntabwo ari ugushaka ukuri no kwicisha bugufi imbere y’abantu gusa. Tugomba guca bugufi no kuba abanyakuri imbere y’Imana. Ibi bikaba bishaka kuvuga ko tugomba kwiringira Imana, tuzi neza ko twe ubwacu tutari kumwe n’Imana ntacyo twakwimarira. Yezu ubwe atubwira ko tutari kumwe na We ntacyo twakwimarira. Mu yandi magambo, tugomba kwemera tubikuye k’umutima ko turi abanyabyaha, ko turi abanyantege nke. Tukiyumvisha ko mu gihe tutari kumwe n’Imana dushobora gukora ibyaha, ibibi byose bishoboka. Icyiza dukora ntabwo tugikora kubera imbaraga zacu, ni kubw’Imana, tugikesha Imana, tugikesha impuhwe z’Imana. Kuba reo tubasha rimwe narimwe gukora icyiza, ntabwo bigomba kutubera impamvu zo kwirata no kwibona, ahubwo byakatubereye impamvu yo gushimira Imana no kuyisingiriza mu byiza idukorera. Nitwumva rero ko ibyiza dukora tubikomora ku Mana, bizadufasha guca bugufi imbere y’Imana. Aho kugira ngo tubwire Imana tuti “Nyagasani reba ibyiza nakoze” tuzayibwire tuti “Nyagasani ngirira impuhwe kuko ndi umunyabyaha”. Dufatire isomo ku musoresha n’umufarizayi mu ngoro, aho umufarizayi yashimiraga Imana ko atameze nk’umusoresha naho Umusoresha we akikomanga ku gatuza asaba Imana ko yamubabarira.
Kutiyitirira ibyiza twabashije gukora tukamenya ko atari ku bwacu twabikoze ahubwo tubikesha impuhwe z’Imana ni ko guca bugufi no kuba umunyakuri.
So uri mu ijuru ureba ibyo ukorera ahiherereye azakwitura
Kudakorera gushimwa no kwigaragaza kugira ngo uratwe, bivuga kutiha rubanda, ahubwo gukora nk’umugaragu w’indahemuka w’Imana.
Tuzirikane ijambo ry’Imana
Ishusho:
Nditegereza umupubulikani uje gusengera mu Ngoro y’Imana, wikomanga ku gituza (yemera ko ari umunyabyaha)… noneho akaza gutaha ababariwe ibyaha bye.
Gusaba inema:
Dusabe inema yo kuba abanyakuri n’inyangamugayo imbere y’Imana n’imbere y’abantu.
Tumurikirwe Ijambo ry’Imana
Ni gute nshyira mu bikorwa amahame y’ukwemera kwanjye? Ese njya nsuzuma imigambi yanjye? Ese, ibyo nkora simba ngamije kwihesha ikuzo? kuratwa no kugaragaza ko ndi igitangaza?
Ducengerwe n’Ijambo ry’Imana
Nagerageza gusubiramo ijambo ry’Imana inshuro eshatu , ndizirikana mu mutima mu ibanga. Kandi ngomba kumenya neza ko “gukora mu ibanga’’ bidasobanuye gusa ko ari ugukorera mu bwihisho cyangwa kuba nyamwigendaho (akenshi bakunze kubyitiranya) ahubwo aha ni ugushaka kuvuga ko tugomba guharanira gusa ikuzo ry’Imana n’umukiro w’isi (kandi by’akarusho ibyo tukabiharanira twifatanya n’abandi ndetse kenshi na kenshi tukabigaragariza mu ruhame).
Isengesho
Nyagasani Mana, buri mwaka uha abakristu kwitegura umunsi mukuru wa Pasika mu byishimo by’umutima usukuye, ku buryo igihe bitaye ku isengesho, bakagaragariza urukundo bagenzi babo kandi bagakomera ku masakaramentu yabahaye kuvuka bundi bushya, baronka inema ugenera abana bawe.Ibyo tubigushimiye ku bwa Yezu Kristu Umwami wacu.


text:
Nyamagabe: Urubyiruko ruzungukira byinshi mu kwezi kwaruhariwe.
Inyubako y’uruganda ruzatunganya ibikomoka kunanasi
Kuri uyu wa gatanu tariki ya 3/5/2013, mu karere ka Nyamagabe hatangijwe ku mugaragaro ukwezi kwahariwe urubyiruko, umuhango wabereye mu murenge wa Musange aho urubyiruko rwiyemeje kuba umusemburo w’iterambere.
Umuyobozi w’akarere ka Nyamagabe akaba n’umuhuzabikorwa w’inama y’igihugu y’urubyiruko muri ako karere, Mugisha Philbert avuga ko muri uku kwezi hazibandwa ku bikorwa bishimangira gahunda yo kwigira, kuzigama, gukoresha ikoranabuhanga harimo n’imbuga nkoranyambaga no kugaragaza impano urubyiruko rufite.
Ati: “Harimo gukomeza ibikorwa byo guharanira kwigira, kwishakamo ibisubizo, kugira uruhare mu gukoresha ikoranabuhanga ndetse n’imbuga nkoranyambaga, bya byiza byose urubyiruko rukora rukabivuga. Harimo no gukomeza kwizigamira binyuze mu bigo by’imari. Hari n’icyumweru kandi tuzaharira gushaka impano zitandukanye urubyiruko rufiteâ€.
Muri uku kwezi kwahariwe urubyiruko, intore zo ku rugerero mu murenge wa Musange zitangaza ko uku kwezi kuzazigirira akamaro ngo kuko zizabona umwanya wo guhura, bakagirana inama bakabasha gutera imbere, bityo bagateza imbere n’umurenge wabo.
“Ndabona bizatugirira akamaro kubera ko nk’abajene bazabona akanya ko kuzajya bahura maze bagirane inama tubashe gutera imbere, maze umurenge wa Musange uhore uri indashyikirwa,†Umwe mu ntore zo ku rugerero mu murenge wa Musange.
Muri uyu murenge wa Musange watangirijwemo ukwezi kwahariwe urubyiruko, urubyiruko rwaho ruri kubaka uruganda ruzongerera agaciro inanasi n’ibitoki, rukoramo imitobe, ubu imirimo yo kubaka ikaba yararangiye, hasigaye gushyirwamo imashini nazo zamaze kuboneka.
Uru ruganda ruzatuma urubyiruko rw’umurenge wa Musange rubasha kwiteza imbere kuko ari urwarwo kandi rukaba ruzanahabona akazi ruri kubakwa ku bufatanye n’akarere biturutse mu ngengo y’imari y’akarere.
Mu karere ka Nyamagabe, urubyiruko rwarahiriye kuzaza ku isonga mu kwezi kwahariwe urubyiruko, ibi bikaba byumvikana no mu mihigo y’abarukuriye cyane ko umuyobozi w’akarere ari nawe uhuza ibikorwa by’inama y’igihugu y’urubyiruko muri ako karere.
Â


text:
Nyuma yuko ikiruhuko cyo kubyara gikuwe ku mezi atatu kigashyirwa ku kwezi n’igice, abagore batari bake usanga bavuga ko bahura n’ingaruka zitadukanye ku buzima bwabo kuko basubira mu kazi batari bakira neza ndetse bakagorwa bikomeye no kubahiriza gahunda y’iminsi 1000 ku bana.
Umwe mu babyeyi twaganiriye ukora akazi k’ubwarimu mu mashuri abanza avuga ko ubwo yamaraga kubyara agasubira mu kazi nyuma y’ukwezi n’igice byamugizeho ingaruka yo kurwara umugongo udakira.
Uwo mubyeyi yagize ati “ ubusanzwe najyaga mbyara nkatangira akazi nyuma y’amezi atatu numva narakize neza ariko ubwo mperutse kubyara nyuma y’aho itegeko rihundukiye, nagarutse mu kazi hashize ukwezi n’igice mbyaye ariko na nubu ndacyajya kwa muganga kwivuza umugongo kuko nirirwaga mpagaze nigisha kandi umugongo utari wakomera”
Si ku babyeyi gusa ingaruka z’ibiruhuko bigufi byo kubyara bigeraho kuko n’abandi babyeyi twaganiriye bavuze ko usanga bibagora gusiga abana bakiri bato kubera impungenge zo kubasigira abakozi ngo babiteho bonyine no kubura uburyo babasigira amashereka ngo babashe kugeza ku mezi atandatu batanyweye amata nkuko leta y’U Rwanda ihora ishishikariza abanyarwanda gahunda y’iminsi 1000
Itegeko No 86/2013 ryo ku wa 11/09/2013 rishyiraho Sitati Rusange igenga Abakozi ba Leta riteganya ko umugore wabyaye afite uburenganzira ku kiruhuko cyo kubyara kingana n’ibyumweru cumi na bibiri (12) bikurikirana, birimo nibura bibiri (2) ashobora gufata mbere yo kubyara.
Umugore wabyaye afite uburenganzira ku mushahara we wose mu gihe cy’ibyumweru bitandatu (6) bya mbere by’ikiruhuko cyo kubyara.
Mu byumweru bitandatu (6) bya nyuma by’ikiruhuko cyo kubyara, umugore ashobora kugaruka ku kazi ke akabona umushahara we wose, iyo bitabaye ibyo, agira uburenganzira bungana na makumyabiri ku ijana (20%) ku mushahara we.
Igihe ibiruhuko bishora kongerwa :
Iyo hari ingorane zibayeho zishingiye ku kubyara, zaba ku mugore wabyaye cyangwa ku mwana yabyaye bikemezwa na muganga wemewe na Leta, umuyobozi ubifitiye ububasha aha umugore wabyaye ikiruhuko cy’inyongera kitarengeje ukwezi kumwe (1) kandi gihemberwa ijana ku ijana (100%).
Ikiruhuko cy’inyongera cy’iminsi makumyabiri (20) y’ukwezi yiyongera ku biruhuko by’ingoboka gihabwa se w’umwana iyo nyina w’umwana apfuye abyara agasiga uruhinja.
Nubwo itegeko ryamaze gutorwa, ababyeyi batari bake bahora bifuza ko ryakongera rikigwaho neza byibura ikiruhuko cy’ababyeyi kigasubira ku mezi atatu nkuko byahozeho mbere.
Gusa na none imwe mu mpamvu iminsi y’ikiruhuko yagabanijwe ni uko abakoresha binubiraga iminsi y’ikiruhuko y’abagore babyaye yari myinshi bibaka ndese bishobora kuba intandaro yo kudaha akazi abagore bakiri bato.
Uko ikiruhuko cy’ukwezi n’igice kibangamira ababyaye
Nyuma yuko ikiruhuko cyo kubyara gikuwe ku mezi atatu kigashyirwa ku kwezi n’igice, abagore batari bake usanga bavuga ko bahura n’ingaruka zitadukanye ku buzima bwabo kuko basubira mu kazi batari bakira neza ndetse bakagorwa bikomeye no kubahiriza gahunda y’iminsi 1000 ku bana.
Labels: umuryango


text:
Umugabo we amenyekana mu marembo y’umudugudu, yicaranye n’abakuru b’igihugu ...
« Umugabo we amenyekana mu marembo y’umudugudu, yicaranye n’abakuru b’igihugu » - Imigano 31 : 23 -
Ku bashakanye, imyitwarire ni iy’umumaro munini. Ntishyize hejuru, ndemeza yuko nagiye nirinda mu byo mvuga, mu byo nambara, mu myitwarire yanjye, kugira ngo mpeshe ishema umugabo wanjye.
Umugabo wanjye arubahwa cyane, umwuga we w’ubwarimu umuhesha ubundi butware n’icyubahiro. Nakomeje kugambirira mu mutima wanjye kumuhesha icyubahiro binyuze mu myitwarire yanjye.
Ntibiba byoroshye buri gihe, kuko mu mwuga w’ubwarimu nakoraga warimo benshi bahakana Imana kand akenshi sinabyiyumvagamo… Ariko se ubwo icyatumye Imana ihanshyira si ukugira ngo mpigire koroherana?
Imico y’abanzengurutse yanyerekaga ko mfite byinshi byo kubigiraho, ariko kandi na bo bari bafite ibyo banyigiraho. Mu gihe cyose namaze aho hantu, narangwaga no kwicisha bugufi n’umunezero, kuko nashakaga kubahisha umugabo wanjye!
Iyo bamurikiraga abakoresha be, incuti ze ku kazi, sinigeraga numva namukoza isoni na rimwe cyangwa ngo mubabaze imbere yabo. Buri gihe gageragezaga kumera nk’uko ashaka, sinkabye, cyangwa ngo mbe umupfapfa. Umugabo aba akeneye kugira ishema kubera umugore we, kandi numvaga nababazwa cyane no kumutenguha.
Uyu munsi nyuma y’imyaka myinshi tubana, ndashimira Imana yanshyize aho hantu, nahigiye byinshi kuko ab’aho banyeretse “itandukaniro” ryabo.
Eveline Simonnet
Ubutumwa busoza:
Mwene Data, tumaze igihe dutambutsa inyigisho zigenewe abubatse ingo zifite umutwe ugira uti "Mbese koko ndi umugore w’imico myiza?" Izi nyigisho zitangwa n’umugore ufite inararibonye cyane witwa Eveline Simonnet, zigahindurwa mu Kinyarwanda.
Kuri iki gice cya nyuma kirimo amagambo y’aggaciro kandi yateza imbere umuryango wanyu nk’abashakanye, turabifuriza gukurikirana ibice byose. Ku bacitswe n’ibice bibanza, murabisanga ku rubuga mwinjiye ahanditse Shakisha. Imana ibahe umugisha kandi yubake ingo zanyu.
Imana ibahe umugisha!


text:
1. Isomo rya mbere riragaruka kuri Musa, umuhanuzi watowe n’Imana ikamushyira mu kanwa amategeko yayo kugira ngo ayageze k’umuryango wayo Israheli wari wagize ubwoba k’umusozi wa Horebu maze abari bawugize bagahitamo kubwira Musa bati “ntidushaka gukomeza kumva ijwi ry’Uhoraho Imana yacu, ntidushaka gukomeza kubona uwo muriro mwinshi kugira ngo tudapfa!” hatubere twe turagiye.
2. Musa rero azaba intumwa y’Imana, amagambo ye azaba amagambo y’Imana kuko ariyo ubwayo yibwiriye umuryango wayo iti: “nzashyira amagambo yanjye mu kanwa k’umuhanuzi nzihitiramo, ajye ababwira ibyo mubwirije byose. Kandi umuntu utazumva amagambo yanjye, ayo uwo muhanuzi nyine azavuga mu izina ryanjye, nzabimuryoza ubwanjye.” Umuryango w’Imana urasabwa rero kumva icyo Imana iwubwira, urasabwa guhora wibuka ko watowe kugira ngo ube urugero rw’ubwiza n’ubutungane. Uwo muryango w’Imana ubu nitwe, nitwe Uhoraho atumaho abahanuzi agira ngo bakangure umutimanama wacu kugira ngo uhugukire Ijambo ry’Imana n’ineza yayo kandi uce ukubiri n’ibikorwa bitabereye muntu, intore Imana yakungahaje ubwiza n’urukundo byayo.
3. Imana ntidusaba ibihambaye, icyo idusaba ni ugushyira mu gaciro tukamenya kuyiha igihe ngo ibone iko irushaho kuturema no kutunogereza. Gutega amatwi Imana, kumva Ijambo ryayo ni ukumenya gutuza, ni ukumenya guha igihe igihe, ni ukumenya gushungura, ni ukwiga kuba umuntu buhoro buhoro. Gutega amatwi Imana no gukora icyo idushakaho ni uguhora twibuka ko turi intumwa zayo bityo ubuzima bwacu bugahora buvugira Imana kandi tugahora twibuka ko yagize iti: “uwo muhanuzi (ubu nitwe abahabuzi) nahangara kuvuga mu izina ryanjye ijambo ntamubwirije kuvuga, cyangwa akavuga mu izina ry’imana zindi, icyo gihe uwo muhanuzi azapfa.” Nitwirinde urupfu rero tuvugira Imana uko ibyifuza.
4. Iryo Jambo rero Imana yashyize muri Musa kugira ngo ribwirwe umuryango wayo, ryujurijwe muri Yezu Kristu waje ari jambo w’Imana. Niyo mpamvu Mariko atubwira ko abumvaga Yezu “Batangariraga inyigisho ze, kuko yabigishaga nk’umuntu ufite ububasha utameze nk’abigishamategeko babo.”
5. Yezu kandi ni nyirububasha, ashobora byose akaba n’intungane y’Imana, ndetse n’amashitani akaba amuzi: “Uradushakaho iki, Yezu w’i Nazareti? Waje kuturimbura! Nzi uwo uri we : uri Intungane y’Imana.” Mariko arifuza ariko ko twamenya ko kumenya Yezu atari ukumumenya izina gusa no kumva bamuvuga. Kumenya Yezu si ukubatizwa, n’ibindi dushobora kwitwaza tukavuga ko twamushyikiriye. Kumenya Yezu ni ukwiyemeza kugendana na We, haba mu mvura haba kuzuba, haba mu byishimo haba mu gahinda. Ni ukumwiga ingiro n’ingendo. Ibi bikaba bisaba urugendo rurerure ndetse n’urukundo rukomeye. Kumenya Yezu si ukumutwara k’umunwa ahubwo ni ukumushyitsa mu mutima kugeza ubwo azaba ari We wivuga abigirishije ubuzima bwacu bwa buri munsi. Kwemera Kristu si ukumwemera kubera ibitangaza ahubwo ni ukumwemera kubera kunyurwa na We.
6. Dusabe Yezu rero gutega amatwi Ijambo rye kugira ngo twumve icyo ashaka. Nk’umuhanuzi Ezekiyeli, natwe dukeneye kurya Ijambo ry’Imana, rikatubamo by’ukuri.
P. Jean Damascène Mugiraneza


text:
Indaya zo mu Karere ka Rubavu zivuga ko ingingo z’itegeko zemera gukuramo inda zitabarengera, kuko ibisabwa hafi ya byose batabibona, bakiyambaza magendu.
Nyuma yo gusobanurirwa n’umuryango Ihorere Munyarwanda (IMRO) amategeko yemerera umugore gukuramo inda, izi ndaya zagaragaje ko bitazaborohera.
Itegeko ryemerera uwatwaye inda kuyikuramo igihe yayitewe n’uwo bafitanye isano ya hafi kugeza ku gisanira cya 2, igihe umuntu atewe inda nyuma yo gufatwa ku ngufu, igihe inda ishobora kubangamira ubuzima bw’umwana cyangwa ubwa nyina.
Gusa ukuramo inda agaragariza umuganga icyemezo cy’urukiko rwemeza kimwe muri ibi, kimwe mu bigaragazwa nk’imbogamizi ku bashaka gukuramo inda kuko ngo izo nzira z’inkiko zigoranye.
Musabyemariya Rose, umwe mu bakora uburaya yagize ati “Ni byiza ko badusobanuriye ibijyanye no gukuramo inda ariko ntabwo bizatworohera, urumva hari aho bavuze ngo kuba inda narayitewe n’uwo dufitanye isano, ubwo se ko mpura n’abagabo benshi uwo dufitanye isano namubwirwa n’iki??
Yungamo ati “Akazi kacu ni ukuryamana n’abagabo, dukoresha agakingirizo ariko hari umugabo uza akaguha amafaranga menshi akakubwira ko mugomba gukorera aho, none se niba mpuye n’abagabo 5 mu ijoro namenya uwanteye inda ari uwuhe?”
Uretse iri tegeko ryemera umuntu watewe inda n’uwo bafitanye isano kuyikuramo, n’andi mategeko nk’iryo gufatwa ku ngufu ngo nta mahirwe ribaha.
Mukeshimana Clemence ukora uburaya yigize ati “Akenshi dutwita nta wadufashe ku ngufu kuko tuba twemeranije, ariko abana inda dutwita ntituba tuzikeneye bitubaho kubera gushaka ubuzima, usanga ugiye kubyara umwana uri mu buzima bubi utazabona n’icyo kumurera tugahitamo kuzikuramo, kuvuga ngo nzagenda mvuga ko nafashwe ku ngufu kugira ngo banyemerere kuyikuramo ndumva bitazanyorohera kandi ndi indaya.”
Aba bakora uburaya bavuga ko itegeko risa n’iriborohera ari iryo kuba umwana utwiswe yagira ingaruka ku buzima bwa nyina cyangwa ubw’umwana, gusa na ryo ngo si ijana ku ijana.
Kiriseriya Uwamahoro yagize ati “Keretse iri tegeko nibarivugurura na ho ubundi bisa n’ibizakomeza kutugora, cyakora nka ririya rivuga ko umwana ashobora kubangamira ubuzima bw’umubyeyi ryo risa n’iryadufasha, na ho andi biragoye.”
Akomeza avuga ko hari bagenzi be benshi bahitanwa n’imiti yo gukuramo inda banywa ku buryo bwa magendu.
Ati “Nzi bagenzi banjye bane bapfuye banywa imiti bahawe n’abamamyi ngo inda ziravamo ariko iza kubahitana kuko iba ari imiti itizewe, hari abagira amahirwe bayinywa ikabahira ariko abandi iyo itabishe ibasigira ubumuga buzabakurikirana ubuzima bwa bo bwose.”
Mugisha Jules. Umukozi wa Ihorere Munyarwanda, n’ubwo nta mibare agaragaza avuga ko hari abantu benshi bapfa bakuramo inda kandi bari bafite amahirwe yo guhura na muganga akayimukuriramo.
Yagize ati “Abantu benshi hano mu Rwanda bakuramo inda atari ukuvuga ngo yahuye na dogiteri ayimukuriramo, bakabavugutira ibiti bya kinyarwanda, uko bigaragara hari umubare mwinshi w’abantu bapfa bazira gukuramo inda, kandi muri abo bapfuye hari ubwo amategeko yabimwemereraga kuba yakuramo inda abikorewe na muganga wabyigiye akayimukuriramo neza.”
Kugeza ubu mu Rwanda abantu bakuramo inda ku buryo bushobora kubakururira ibyago ni 25% u Rwanda rwasinye amasezerano yo gukuramo inda mu mwaka wa 2004 i Maputo muri Mozambique.
Zimwe mu ndaya zo mu Karere ka Rubavu zivuga ko mu gihe zishatse gukuramo inda zikunze kujya mu mujyi baturanye wa Goma muri Repubulika Iharanira Demokarasi ya Congo kuko ngo bazibakuriramo nta yandi mananiza.


text:
ISOMO RYA MBERE
Igitabo cya Ezira (Ezr 6, 7-8.12b.14-20)
Muri iyo minsi, Dariyusi umwami w’Abaperisi yandikiye abategetsi b’ibihugu by’iburengerazuba bwa Efurati, ari na ko karere Yeruzalemu yari irimo ati 7«Nimureke umutegetsi w’Abayahudi n’abatware babo bakomeze imirimo yabo, maze Ingoro y’Imana yubakwe aho yahoze na mbere. 8Dore kandi amategeko ntanze yerekeye uko muzafasha abakuru b’Abayahudi, kugira ngo Ingoro y’Imana yubakwe : muzafate ku mutungo w’umwami, ukomoka ku misoro y’ibihugu by’iburengerazuba bwa Efurati, kugira ngo abo bantu bazajye bishyurwa vuba ibyo batanze kandi nta kiburaho, 12bJyewe Dariyusi, nshyizeho iri tegeko kandi rizubahirizwe uko ritanzwe.»
14Abatware b’Abayahudi bakomeza kubaka kandi bigenda neza, bafite inkunga n’abahanuzi Hagayi na Zakariya mwene Ido. Nuko lngoro barayuzuza bakurikije itegeko ry’lmana ya lsraheli, n’irya Sirusi, n’irya Dariyusi, abami b’Abaperisi. 15Bujuje lngoro ku munsi wa gatatu w’ukwezi kwa Adari, mu mwaka wa gatandatu w’ingoma y’umwami Dariyusi. 16Maze Abayisraheli, abaherezabitambo, abalevi n’abatahutse mu bajyanywe bunyago, bakorana ibyishimo umunsi mukuru wo gutaha Ingoro y’Imana.
17Kubera ibyo birori byo gutaha iyo Ngoro y’lmana batuye ibimasa ijana, za rugeyo magana abiri, intama magana ane ; byongeye kandi kugira ngo bahongerere icyaha cya lsraheli yose, batura n’amasekurume cumi n’abiri, bakurikije umubare w’imiryango ya Israheli. 18Bashyiraho abaherezabitambo bakurikije amazu bakomokamo, n’abalevi bakurikije imitwe yabo ngo bajye basimburana mu gukorera Imana i Yeruzalemu, nk’uko byanditswe mu gitabo cya Musa.
19Ku munsi wa cumi na kane w’ukwezi kwa mbere, abari barajyanywe bunyago bahimbaza umunsi mukuru wa Pasika. 20Koko rero abalevi bari barisukuye, bose ari abasukure ; nuko bica intama za Pasika babigirira abari barajyanywe bunyago bose, abavandimwe babo b’abaherezabitambo kandi na bo ubwabo.
ZABURI (Zab 122 (121),1-2, 3-4a, 4 b-5)
Inyik/ Nimuze tujye mu Ngoro y’Imana twishimye !
Mbega ibyishimo nagize igihe bambwiye,
bati « Ngwino tujye mu Ngoro y’Uhoraho!.
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
Imiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe ;
ni ho hari intebe y’ukomoka kuri Dawudi,
intebe yicaraho igihe aca imanza.
IBANGONDIRIMBO RIBANZIRIZA IVANJILI (Lk 11, 28)
Alleluya Alleluya.
Hahirwa abumva ijambo ry’Imana bakarikurikiza.
Alleluya.
+ Luka (Lk 8,19-21)
Muri icyo gihe, 19nyina wa Yezu n’abavandimwe be baza bamusanga, ariko babura uko bamugeraho kubera abantu benshi bari bamukikije. 20Babimenyesha Yezu bati «Nyoko n’abavandimwe bawe bari hanze, barifuza ko mubonana. » 21Arabasubiza ati «Mama n’abavandimwe banjye, ni abumva ijambo ry’Imana bakarikurikiza. »


text:
Abaraperi babiri ari bo, Jay Polly na Ama G The Black hashize igihe gito batandukanye n’uwari umujyanama (manager) uzwi nka Nkurikiyinka Bosco, itandukana ryabo ryateye urujijo bitewe n’uko batandukanye mu gihe bateguraga igitaramo cy’imbaturamugabo cyabaye mu mpera z’icyumweru.
Aba bakaba baratandukanye nyuma y’umunsi umwe bagiranye ikiganiro n’itangazamakuru mu nama yabereye i Remera ho mu Mujyi wa Kigali.
Ubwo umunyamakuru wa izubarirashe.rw yabazaga Jay Polly ibijyanye n’amasezerano afitanye na Bosco n’igihe bazamarana, uyu muraperi yasubije avuga ko bashobora no kuzasazana, ariko bitarenze kabiri bahise batandukana.
Izi mpande zombi nta muntu wigeze yerura ngo atangaze icyatumye batandukana, ibyo byari kugira ngo babanze bategure igitaramo cyabo.
Nyuma y’igitaramo Jay Polly yabwiye ikinyamakuru izubarirashe.rw uwari umujyanama (manager) wabo yabijeje ibitangaza ati “Hari ibintu byinshi yagiye atwizeza ku munota wa nyuma ntiyabikora, ariko turavuga ngo nk’abantu b’abagabo tugomba gusoza ibyo twatangiye.”
Jay Polly yavuze ko nyuma y’ibyabaye bagiye kwikosora, ati “njyewe simbimushyiraho cyane kuko ni twebwe byarebaga muri rusange, ariko tugiye gukosora.”
Nkurikiyinka Bosco, mu kiganiro n’ikinyamakuru izubarirashe.rw yavuze ko icyatumye atandukana n’aba baraperi byatewe n’uko nta gahunda bagira ati “usanga muhanye gahunda urugero nka saa mbiri umwe akahagera saa yine, undi akahagera saa cyenda ubwo se urumva abo bantu bazatuma mugera kuki?
Ikindi cyatumye afata icyemezo cyo gutandukana n’aba bahanzi harimo kutitaba telefoni ati “ni gute uba uzi ko abantu bagukeneye ukavanaho telefoni icyumweru cyose kandi aribwo ukeneye.”


text:
INKURU YA 64
Salomo yubaka urusengero
MBERE y’uko Dawidi apfa, yahaye Salomo igishushanyo mbonera cy’Imana cyo kubaka urusengero rwa Yehova. Mu mwaka wa kane w’ubutegetsi bwa Salomo, ni bwo yatangiye kubaka urusengero, kandi kurwuzuza byafashe imyaka igera kuri irindwi n’igice. Abakoze imirimo yo kubaka urwo rusengero bageraga ku bihumbi bibarirwa muri za mirongo. Kurwubaka na byo byatwaye amafaranga menshi cyane, kubera ko hakoreshejwe zahabu n’ifeza byinshi cyane.
Urusengero rwarimo ibyumba bibiri by’ingenzi, nk’uko byari bimeze mu ihema ry’ibonaniro. Ariko ibyo byumba byari bikubye kabiri ubunini bw’ibyari mu ihema ry’ibonaniro. Nuko Salomo ashyira isanduku y’isezerano mu cyumba cyo mu mwinjiro cyo muri urwo rusengero, naho ibindi bikoresho byabaga mu ihema ry’ibonaniro abishyira mu kindi cyumba.
Urusengero rumaze kuzura, habaye umunsi mukuru ukomeye. Salomo yapfukamye imbere y’urusengero maze arasenga, nk’uko ubibona kuri iyi shusho. Yabwiye Yehova ati ‘ijuru ubwaryo, ndetse n’ijuru risumba ayandi nturikwirwamo, nkanswe uru rusengero. Ariko kandi, Mana yanjye, jya wumva abagize ubwoko bwawe igihe bazajya basenga berekeye aha hantu.’
Igihe Salomo yari arangije gusenga, umuriro wamanutse mu ijuru ukongora amatungo yari yatanzweho igitambo, kandi urusengero rwuzura urumuri rwinshi rwari ruturutse kuri Yehova. Icyo cyari ikimenyetso cyagaragazaga ko Yehova yumvise kandi anejejwe n’urusengero hamwe n’isengesho rya Salomo. Mu cyimbo cy’ihema ry’ibonaniro, urwo rusengero ni rwo noneho rwari rubaye ahantu rubanda bari kuzajya basengera.
Mu gihe kirekire, Salomo yategekanye ubwenge kandi abantu baranezerwa. Ariko Salomo yaje gushaka abagore benshi b’abanyamahanga batasengaga Yehova. Urabona umwe muri bo arimo asenga ikigirwamana? Amaherezo, abagore ba Salomo baje gutuma asenga izindi mana. Uzi ibyabaye igihe Salomo yatangiraga gusenga izindi mana? Ntiyongeye gufata rubanda neza. Yabaye umugome, bityo rubanda ntibongera kunezerwa ukundi.
Ibyo byatumye Yehova arakarira Salomo, maze aramubwira ati ‘nzakunyaga ubwami mbuhe undi muntu. Ibyo ariko sinzabikora ukiriho, ahubwo nzabikora ku ngoma y’umwana wawe. Kandi na we sinzamunyaga abantu bose bo mu bwami.’ Reka turebe uko byagenze..


text:
Bimwe mu biranga ba Clotilde
Clotilde aratuje agendera inzira imwe adakebakeba, iyo atangiye ikintu arakirangiza kandi ibyo arimo byose abikora akomeje, nta mikino abigiramo.
Ni umuntu uzi gushakisha ubuzima, n’akazi kitwa ko gasuzuguritse iyo abona ko ariko kamuha icyo akeneye aragakora atazuyaje.
Clotilde ni umuntu udatinya, icyo yagambiriye kukubwira arakikubwira, ingaruka akazirengera.
Nubwo aba ari umuntu usa n’utinyitse, azi kwita ku bantu, akabaganiriza ndetse akanabasetsa mu gihe cyabyo.
Ni umunyembaraga agaragaza ingufu mu mikorere ye yose no mu kwiga igihe ari umunyeshuri usanga ari umuntu ukorana umwete.
Akunda umuntu ukurikiza inama ze cyangwa akamufataho urugero, ibyo bintu biramushimisha cyane akumva ko hari icyo amariye abandi.
Azi kwita ku bandi ariko byose abikora mu buryo bwe yabitekerejemo atavangiwe.
Nubwo adasahinda cyangwa ngo avuge menshi, ashimishwa no kuba ari kumwe n’inshuti ze.